title: The Walker

text: "The Walker" on saanut elokuvakriitikoilta vaihtelevan vastaanoton. Rotten Tomatoes -sivuston mukaan 53 prosenttia kriitikoista on antanut elokuvalle myönteisen arvosanan 5,3/10 keskiarvolla. Keskiarvo perustuu 64 arviointiin. 10 131 käyttäjästä 27 prosenttia on antanut elokuvalle myönteisen arvosanan 2,8/5 keskiarvolla. Metacritic-sivuston mukaan 16 arvostelun perusteella elokuva on saanut 55 pistettä sadasta mahdollisesta. Metacriticin seitsemän käyttäjää on antanut elokuvalle keskiarvon 6,9/10. Internet Movie Databasen 4 877 käyttäjää on antanut elokuvalle keskiarvon 5,9/10.


title: Bounce (pelisarja)

text: Bounce on Nokian julkaisema mobiilipelisarja. Vuonna 2000 julkaistu Nokia 9210 Communicator oli ensimmäinen puhelin, johon Bounce sisältyi.


title: Bounce (pelisarja)

text: Alkuperäisessä pelissä pelaaja ohjaa punaista palloa tasojen läpi kaksiulotteisessa maailmassa. Peli tuli valmiiksi asennettuna monissa Nokia-puhelimissa, ja se on yksi tunnetuimmista Nokian peleistä. Pelissä on 11 tasoa. Erillinen tasopaketti, joka sisälsi tasot 12-21, oli ladattavissa Series 60 ja Series 80 -laitteille.


title: Bounce (pelisarja)

text: Myöhemmin Nokia ja Rovio tekivät yhdessä seuraavat Bounce-pelit:Bouncesta on tehty monia epävirallisia versioita, jotka ovat saatavilla Google Play Storessa ja App Storessa.


title: Bounce (pelisarja)

text: Epävirallinen BouncEdit-tasonmuokkausohjelma julkaistiin vuonna 2003. Tietokonetta käyttämällä käyttäjä pystyi tekemään omia Bounce-tasoja.


title: Bounce (pelisarja)

text: Vuonna 2005 GameSpot antoi arviossaan Bouncelle 3,5 pistettä viidestä ylistäen sen kohtuullisesti suunniteltuja tasoja ja sopivaa vaikeustasoa. Arviossa kuitenkin kritisoitiin pelin lyhyyttä.


title: Adolf Rimpiläinen

text: Adolf Rimpiläinen (s. 27. toukokuuta 1848 Kuluntalahti) oli suomalainen Kajaanissa asunut raatimies ja tervakauppias. Hän tuli 1908 koko Suomessa tunnetuksi kehittämänsä Rimpelin-eliksiirin johdosta jonka väitettiin voivan parantaa keuhkotaudin.


title: Adolf Rimpiläinen

text: Kuluntalahden Mattilassa maanviljelijän poikana syntynyt Rimpiläinen kävi Kajaanin ala-alkeiskoulun ja oli sitten nälkävuosina 1867–1868 kirjurina ja rakennusmestarin apulaisena muun muassa Katermankosken perkaustyömaalla ja Petäiskosken kanavarakennuksella. Hän siirtyi sitten liikealalle ja oltuaan palveluksessa Kajaanissa kauppias Revon liikkeessä hän perusti 1875 oman kauppaliikkeen yhdessä kauppias J. J. Tolosen kanssa. Vuonna 1878 hän perusti oman liikkeen jossa hän oli yksin omistajana. Liike kasvoi ajan myötä Kajaanin suurimmaksi. Rimpiläinen alkoi myös toimia myös tervakaupan välittäjänä ja hänen ansiostaan tervanpoltto lisääntyi Kainuun alueella. Hän hoiti liikettään aina vuoteen 1908 saakka jolloin hän myi sen.


title: Adolf Rimpiläinen

text: Rimpiläinen oli alkanut jo 1870-luvulla kehitellä lääkettä jolla hänen mukaansa saattoi parantaa keuhkotaudin. Kesällä 1908 hän alkoi laajemmassa mittakaavassa hoitaa potilaita Kajaanissa tällä Rimpelin-eliksiirin nimellä tunnetulla lääkkeellä ja potilaita saapui Kajaaniin niin että kaupungin väkimäärä kasvoi 10 prosentilla. Syksyllä 1908 Rimpiläinen ja Kajaanin piirilääkärinä toiminut Karl Alexis Arvelin (1856–1939) perustivat Helsinkiin Aleksis Kiven kadun varrelle Rimpelin-sairaalan nimellä tunnetun keuhkotautisairaalan jossa potilaita hoidettiin tällä lääkkeellä. Sairaalaan tulvi potilaita mutta sen toiminta päättyi kuitenkin jo viiden kuukauden jälkeen.


title: Adolf Rimpiläinen

text: Rimpiläinen oli sittemmin vuodesta 1909 alkaen Kajaanin Puutavara Oy:n palveluksessa. Hän toimi myös vuodesta 1885 alkaen Kajaanin kaupungin raatimiehenä ja oli myös Paltamon säästöpankin hallituksen ja johtokunnan, Kajaanin rahatoimikamarin ja Seppälän maamieskoulun johtokunnan jäsenenä.


title: Lancia Delta (2008)

text: Lancia Delta (Typ 844) on Lancian vuosina 2008–2014 valmistama keskiluokan automalli, joka lainaa nimensä alkuperäiseltä Lancia Deltalta. Se perustuu samalle pohjalevylle kuin Fiat Bravo. Vuonna 2010 auto tuli myyntiin Isossa-Britanniassa ja Irlannissa Chrysler Delta -nimisenä.


title: Lancia Delta (2008)

text: Delta esiteltiin Geneven autonäyttelyssä keväällä 2008. Vuoden 2008 Euro NCAP -kolaritestistä se sai tulokseksi täydet viisi tähteä.


title: Lancia Delta (2008)

text: Vuonna 2011 Delta koki pienen kasvojenkohotuksen, jossa uudistettiin muun muassa sen etusäleikköä.


title: Tallinnan illat

text: Tallinnan illat on Raimo Roihan säveltämä ja Chrisse Johanssonin sanoittama valssisävelmä vuodelta 1972. Ensimmäisenä sen levytti Ritva Oksanen vuonna 1973 Rauno Lehtisen sovittamana. Laulun kertoja on suomalainen, joka saapuu kahden vuoden jälkeen neljän päivän vierailulle neuvostovirolaisen rakastettunsa luo.


title: Tallinnan illat

text: Laulun muita levyttäjiä ovat Reino Lauanne (1977), Vilho Vartiainen (1983), Marit ja Mikot (1986), Jaakko Ryhänen (1992). Instrumentaaliversioita siitä ovat tehneet säveltäjän itsensä lisäksi Taito Vainio ja Soitinyhtye Liisa.


title: Buyantu-kaani

text: Buyantu-kaani eli Ayurbarwada (; 9. elokuuta 1285 – 1. maaliskuuta 1320) oli Kiinan Yuan-dynastian neljäs keisari (1311–1320). Lisäksi hän oli mongolivaltakunnan kahdeksas suurkaani, mutta valtakunnan hajoamisen takia jälkimmäinen arvonimi oli vain nimellinen. Kiinan keisarina hänen hallitsijanimensä oli Renzong ().


title: Buyantu-kaani

text: Buyantu-kaani oli Kublai-kaanin pojanpojan Darmabalan toinen poika ja Külüg-kaanin nuorempi veli. Temür-kaanin kuoltua 1307 Buyantu-kaani auttoi veljeään valtataistelussa islaminuskoista prinssi Anandaa vastaan ja Külüg-kaanista tuli Kiinan keisari. Buyantu nimettiin Külüg-kaanin kruununprinssiksi. Kun Külüg-kaani kuoli vuonna 1311, Buyantu-kaanista tuli keisari. Hän oli ensimmäinen Yuan-keisari, joka tuki aktiivisesti kungfutselaisten periaatteiden hyväksymistä Mongolian ja Yuan-dynastian hallitseman Kiinan hallintojärjestelmään, ja hän ”kiinalaisti” Mongolian ja Yuan-Kiinan hallintoa. Buyantu-kaani kuoli hallittuaan yhdeksän vuotta, ja hänen jälkeensä keisarina toimi hänen poikansa Suddhipala-kaani.


title: Ennen kuolemaa (televisiosarja)

text: Ennen kuolemaa (ruots. "Innan vi dör") on ruotsalainen jännityssarja, joka alkoi SVT1-kanavalla 15. tammikuuta 2017. Sarjan pääosia näyttelevät Marie Richardson, Adam Pålsson, Alexej Manvelov sekä Sofia Ledarp.


title: Ennen kuolemaa (televisiosarja)

text: Suomessa sarja alkoi Yle TV1 -kanavalla 3. kesäkuuta 2018. Ruotsissa ensimmäisen kauden jokainen jakso keräsi keskimäärin 1,3 miljoonaa katsojaa. Sarjan toinen tuotantokausi alkaa vuonna 2019.


title: Ennen kuolemaa (televisiosarja)

text: Helsingin Sanomien kriitikko Tuomas Yrttiaho kirjoittaa, että "Ennen kuolemaa" on Ruotsin alamaailmasta kertova vangitseva trilleri, joka erottuu pohjoismaisten rikossarjojen massasta edukseen. Hänen mukaansa käsikirjoittajat Niklas Rockström ja Wilhelm Behrman ovat rakentaneet monipolvisen tarinan järjestäytyneen rikollisuuden ympärille.


title: Ennen kuolemaa (televisiosarja)

text: Brittikoomikko Ricky Gervais vertasi sarjaa "Siltaan" ja "Rikokseen". Hänen mukaansa sarja on "yksi kaikkien aikojen parhaimmista poliisidraamoista".


title: Kurki (kappale)

text: Kurki on Kai Hyttisen säveltämä ja Vexi Salmen sanoittama iskelmäballadi ihmisen talveksi hoitoonsa ottamasta siipirikosta kurjesta. Laulu tunnetaan myös kertosäkeensä alkusanoista "Ei vapaata vangita voi". Laulu julkaistiin vuonna 1985 Kai Hyttisen itsensä laulamana singlenä (Flamingo GDS 357), jonka kääntöpuolella on ”Siboney”-kappaleen muunnelma ”Havannan yö”. Sovituksen teki Markku Johansson. ”Kurjesta” tuli yksi Kai Hyttisen uran suurimmista menestyksistä.


title: Tšadin kansalliskirjasto

text: Tšadin kansalliskirjasto (, ), aiemmin myös "Tšadin arkisto- ja kansalliskirjastolaitos" () on vuonna 1987 perustettu Tšadin pääkaupungissa N’Djamenassä toimiva valtiollinen laitos. Kansalliskirjasto on hallinnollisesti maan kulttuuri-, nuoriso- ja urheiluministeriön alaisuudessa ().


title: Tšadin kansalliskirjasto

text: Tšadin presidentti Idriss Déby vihki kansalliskirjaston uudisrakennuksen käytöön 28. marraskuuta 2010. Yleisölle rakennuksen toiminnot avattiin vuonna 2011. Kirjaston kokoelmia luonnehdittiin vielä vuonna 2016 hyvin suppeiksi ja kirjastostandardeja moitittiin unohdetun rakennusta rakennettaessa. Kirjastorakennus muistuttaa tyyliltään ja sisustukseltaan sen viereen rakennetun kansallismuseon linjoja. Molemmat kansalliset instituutit sijaitsevat maan parlamentin läheisyydessä. Kansalliskirjaston johtajana eli kansalliskirjastonhoitajana toimii Abdelkerim Abderahim Targui (10/2017; tai "Margui").


title: Tšadin kansalliskirjasto

text: Aikuisten, yli 15-vuotiaiden tšadilaisten lukutaito oli YK:n kehitysohjelma UNEPin mukaan eräs maailman alhaisimmista eli vain 40,2 prosenttia vuonna 2015.


title: Ystävän laulu

text: Ystävän laulu (Песня о друге, "Pesnja o druge") on neuvostoliittolaisen Vladimir Vysotskin tunnetuimpiin kuuluva laulu, jonka hän sävelsi ja sanoitti elokuvaan "Vertikal" (1967). Siitä on julkaistu ainakin kolme suomennosta samalla nimellä. Juha Vainion versio alkaa sanoilla ”Mistä tunnet sä ystävän?”. Sen levytti ensimmäisenä Arja Saijonmaa vuonna 1983. Turkka Malin suomennoksen (alkaa ”Miten ystävyys punnitaan?...”) ovat levyttäneet Mika ja Turkka Malin lisäksi ainakin Viktor Klimenko ja helsinkiläinen lauluryhmä Uusi Kukka. Kolmas ”Ystävän laulu” -suomennos on Arto Rintamäen tekemä. Sitä käytettiin ainakin Rintamäen ja Dick Holmströmin albumilla "Katkennut laulu" (1994) ja Yleisradion televisio-ohjelmassa "Vysotskij – katkennut laulu" (1996).


title: Ystävän laulu

text: Juha Vainion version ovat levyttäneet Saijonmaan lisäksi ainakin Eero Aven, Petri Hohenthal, Lasse Hoikka ja Souvarit, Erkki Junkkarinen (samannimiselle albumilleen), Vesa-Matti Loiri, Tapani Perttu ja Sylvi Salonen.


title: Ystävän laulu

text: ”Ystävän laulu” syntyi Vysotskin näytellessä vuorikiipeilyaiheisessa Odessa Film Studion elokuvassa "Vertikal" (1967, ohj. Boris Durov ja Stanislav Govoruhin), jossa hänen tehtävänsä oli myös elokuvan laulujen säveltäminen. Vysotski kuuli kuvaustauoilla vuorikiipeilyasiantuntijoiden tarinoita joukkueena toimimisesta vaarallisissa tilanteissa ja tarinan mukaan valvoi seuraavan yön kirjoittaen laulua.


title: Für immer

text: Für immer on saksalaisen electropunk-yhtyeen Deutsch Amerikanische Freundschaftin vuonna 1982 julkaistu viides studioalbumi. Se oli yhtyeen viimeinen Virgin Records -levy-yhtiöllä julkaistu albumi.


title: Ystävän laulu (täsmennyssivu)

text: Ystävän laulu voi tarkoittaa seuraavia:


title: Luettelo jalkapallon Naisten Suomen Cupin loppuotteluista

text: Tämä on luettelo jalkapallon Naisten Suomen Cupin loppuotteluista.


title: Bit

text: Bit tai BIT voi tarkoittaa jotain seuraavista:


title: Maaren Aikio

text: Maaren Aikio (1978 Inari – 2. kesäkuuta 2018 Kautokeino) oli saamelainen laulaja ja joikaaja. Ivalon-Matin kylästä kotoisin ollut Aikio tunnettiin 1990-luvulla vaikuttaneen Shamaani Duon toisena jäsenenä. Duon toinen jäsen, Jonne Järvelä, palasi 1990-luvun lopulla Etelä-Suomeen ja jatkoi musiikin tekemistä nimellä Shaman. Aikio oli mukana sanoittamassa ja säveltämässä joitain "Shamanin" kappaleita.


title: Maaren Aikio

text: Duon levy "Hunka Lunka" oli Bill Clintonille ja Boris Jeltsinille annettu virallinen Helsinki Summit 1997 huipputapaamisen muistolahja.


title: Maaren Aikio

text: Aikion ensimmäinen puoliso oli hänen kanssaan Shamaani Duon muodostanut kitaristi Jonne Järvelä, mutta pariskunta erosi jo 1990-luvun lopussa. Viimeiset 15 vuotta hän asui perheineen Norjan Kautokeinossa. Aikio kuoli kotonaan sydänkohtaukseen kesäkuussa 2018.


title: Maaren Aikio

text: Aikion isä on laulaja Niiles-Jouni Aikio.


title: Weldon Kilburn

text: Weldon Nicholas Kilburn (9. syyskuuta 1906 – 6. maaliskuuta 1986) oli kanadalainen musiikkipedagogi, pianisti ja urkuri.


title: Weldon Kilburn

text: Kilburn opiskeli Edmontonissa ennen muuttamistaan Torontoon vuonna 1926. Hän opiskeli The Royal Conservatory of Musicissa pianon- ja urkujensoittoa Viggo Kihlin, Norman Wilksin sekä Healey Willanin johdolla ja toimi samalla paitsi St Alban's -kirkon urkurina ja kuoromestarina, myös laulajien valmentajana. Vuonna 1930 hän liittyi The Royal Conservatory of Musicin henkilökuntaan pianonsoiton opettajana ja lauluvalmentajana. Hän piti 1930-luvun aikana resitaaleja Torontossa. Vuonna 1936 hänestä tuli Lois Marshallin laulunopettaja. Hän myös säesti Marshallia ja levytti tämän kanssa vuoteen 1971 saakka. Marshallista tuli samalla hänen puolisonsa.


title: Weldon Kilburn

text: 1940-luvun alussa Kilburn osallistui E. Robert Schmitzin mestarikursseille Denverissä ja San Franciscossa. Vuonna 1960 hän jätti The Royal Conservatory of Musicin ja perusti oman studionsa. Hänen lauluoppilaitaan olivat Marshallin lisäksi Bob Bossin, Victor Braun, Constance Fisher, Glenn Gardiner, Marie-Lynn Hammond, Ilona Kombrink, Phyllis Mailign, Kathryn McBain Rose, Welford Russell ja Ben Steinberg. Pianonsoittoa hän opetti muiden muassa Norma Beecroftille, Howard Cassille, Samuel Dolinille, John Fenwickille, Stuart Hamiltonille ja Godfrey Ridoutille. Udo Kasemets luennehti Kilburnia "ei pelkästään erikoistuneeksi säestäjäksi vaan myös ehkäpä suurimmaksi tämän maan tuottamaksi laulupedagogiksi".


title: Weldon Kilburn

text: Kilburnin ensimmäinen vaimo oli pianisti, opettaja Marion Wibby, jonka kanssa hänellä oli neljä poikaa. Lois Marshall oli hänen toinen vaimonsa ja Jean Clancy kolmantensa. Vuonna 1987 Kilburnin suku perusti The Royal Conservatory of Musiciin hänen mukaansa nimetyn stipendin pianolla säestämisessä menestyville opiskelijoille.


title: Paul Kilburn

text: Paul Kilburn (s. 7. helmikuuta 1936 Toronto) on kanadalainen pianisti, musiikkipedagogi ja säveltäjä. Hän opiskeli Torontossa ja sai vuonna 1958 musiikin kandidaatin arvon. Hänen opettajiaan olivat The Royal Conservatory of Musicissa hänen isänsä Weldon Kilburn ja Samuel Dolin; Toronton yliopistossa hän sai sävellysopetusta John Beckwithiltä ja Oskar Morawetzilta. Vuonna 1976 hän osallistui Karl Ulrich Schnabelin mestarikursseille.


title: Paul Kilburn

text: Kilburn aloitti yksityisen pianonsoiton ja musiikin teorian opettamisen Torontossa vuonna 1958. Hänen sävellystensä joukossa ovat dodekafoniset "Trio for Piano Solo", "Reflections on ice" ja "Sonaatti", jotka kantaesitti Antonin Kubálek. Kilburnin veljiä ovat Nicholas ja Michael Kilburn.


title: Richard-Toll

text: Richard-Toll on kaupunkikunta Saint-Louisin alueen Daganan departementissa Senegalissa. Se sijaitsee Senegaljoen varrella 20 kilometriä Daganasta länteen. Kunnassa on 59 400 asukasta (vuonna 2013, väestönlaskenta).


title: Richard-Toll

text: Kunnan pinta-ala on 40 neliökilometriä. Sen kautta virtaa Guiersjärveä ruokkiva Taouey. Maisemaa leimaavat keinokastellut sokeriruoko- ja riisipellot. Asukkaista 65 % on wolofeja, 18 % fulbeja, 4 % maureja ja 3 % diolia.


title: Richard-Toll

text: Paikkakunta on saanut nimensä ranskalaisen kasvitietelijän Jean Michel Claude Richardin vuonna 1822 perustamasta kokeiluviljelmästä. Sen nimi tarkoittaa paikallisella kielellä ”Richardin peltoa”. Vuonna 1945 perustettiin keinokastelualue Mission Agricole du Sénégal. Kunnan väkiluku on kasvanut viime vuosikymmeninä voimakkaasti.


title: Richard-Toll

text: Richard-Tollin kautta kulkee Saint-Louisin ja Kidiran välinen maantie N2. Kunnassa sijaitsee yksi Senegalin suurimmista teollisuuslaitoksista, vuonna 1970 perustettu sokeritehdas Compagnie sucrière sénégalaise. Muita elinkeinoja ovat maanviljely, pienimuotoinen kaupankäynti, käsityöammatit ja palvelut.


title: Richard-Toll

text: Paikallinen nähtävyys on Senegalin kuvernöörin Jacques-François Rogerin 1820-luvulla rakennuttama virka-asunto.


title: Tanssin talo

text: Tanssin talo on Kaapelitehtaan yhteyteen rakennettava uudisrakennus. Tanssin talo -työryhmä esitti loppuraportissaan, että Tanssin talo toteutetaan Kiinteistö Oy Kaapelitalon yhteyteen rakennettavaan uudisrakennukseen. Tanssin talon uudisrakennus tulee Kaapelitalon omistukseen. Myös Kaapelitehtaan sisällä olevia tiloja peruskorjataan Tanssin talon käyttöön. Rakennustöiden on suunniteltu alkavan kesällä 2018. Tanssin talon on määrä valmistua syyskesällä 2020.


title: Tanssin talo

text: Hanke lähti etenemään Jane ja Aatos Erkon säätiön, Suomen valtion ja Helsingin kaupungin tehtyä päätökset osallistua Tanssin talon rahoitukseen.


title: Tanssin talo

text: Tanssin talon toimitusjohtajaksi nimitettiin kesäkuussa 2018 Matti Numminen, joka on johtanut Riihimäen Teatteria. Numminen aloittaa tehtävässä joulukuun alusta 2018. Toiminnanjohtaja on Hanna-Mari Peltomäki, jonka kausi päättyy vuoden 2018 lopulla.


title: Suvilahti (kulttuurikeskus)

text: Suvilahti on Helsingin Sörnäisissä sijaitseva kulttuurikeskus. Se sijaitsee Suvilahden entisellä voimalaitosalueella.


title: Suvilahti (kulttuurikeskus)

text: Suvilahti on toimintakonseptiltaan Kaapelitehdasta vastaava kulttuurikeskus. Kiinteistö Oy Kaapelitalo on hallinnoinut suurinta osaa alueesta vuoden 2008 alusta. Alueella on yhdeksän rakennusta sekä kaksi kaasukelloa, jotka ovat Helsingin kaupungin hallinnassa. Tiloja vuokrataan kulttuurialan toimijoille sekä sitä tukevalle elinkeinotoiminnalle.


title: Suvilahti (kulttuurikeskus)

text: Alueella on vuokralla sirkuksen ja esittävän taiteen toimijoita, valokuvausstudioita, panimo, graffitigalleria, kuvataiteilijoita, kirjailijoita ja yrityksiä. Alueen toimijoita ovat muun muassa kulttuurikeskus Oranssi Valvomo-rakennuksessa, Studio Magito, joka on muuttanut alueelle keväällä 2006 ja Viro-keskus Eesti Maja joka avautui Voimalaitos-rakennuksessa syksyllä 2010. Cirko - Uuden sirkuksen keskus aloitti toimintansa Kojehuone-rakennuksessa sen peruskorjauksen valmistuttua keväällä 2011, ja Circus Helsingin sirkuskoulu muutti samana vuonna Voimalaitokseen remontoituihin tiloihin.


title: Suvilahti (kulttuurikeskus)

text: Näkyvimpiä ja suurimpia tapahtumia ovat kesäkuukausina alueella järjestettävät konsertit ja festivaalit. Vuosittaisia tapahtumia ovat muun muassa Flow Festival ja Tuska, joka järjestettiin ensimmäistä kertaa Suvilahdessa vuonna 2011.


title: Suvilahti (kulttuurikeskus)

text: Helsingin kaupunki kunnostaa kaksi kaasukelloa kulttuurikäyttöön. Molempia kaasukelloja kunnostetaan samanaikaisesti, ja niiden puhdistus- ja kunnostustyöt alkoivat syksyllä 2016. Tiilikuorisen kaasukellon teleskooppirakennetta alettiin purkaa syksyllä 2016, ja isomman kaasukellon vastaava on purettu jo aiemmin. Kaasukellon tiilisen suojarakennuksen peruskorjaus maksaa 18,2 miljoonaa euroa. Uusien tilojen käyttötarkoitus on vielä avoin. Niitä on kaavailtu mm. kaupungin nuorisotoimen ja elävän musiikin yhdistyksen Elmun käyttöön.


title: Matti Numminen

text: Matti Numminen (ent. Arnkil (2008-2018)) on ollut vuodesta 2015 Riihimäen Teatterin toimitusjohtaja. Hän aloittaa 1. joulukuuta 2018 Tanssin talon toimitusjohtajana. Hän on opiskellut Helsingin yliopistossa teatteritiedettä ja johtamista.


title: P-tyypin asteroidi

text: P-tyypin asteroideilla on alhainen albedo ja punertava spektri. On ehdotettu että ne ovat koostunut orgaanisesta silikaatista, hiilestä ja vedettömistä silikaateista, ja mahdollisesti myös vesijäästä niiden ytimessä. P-tyyppejä löydetään asteroidivyöhykkeen ulkopuolilta. On olemassa 33 tunnettua P-tyypin asteroidia.


title: P-tyypin asteroidi

text: Varhainen asteroidiluokittelu-systeemi perustettiin David J. Tholenin diplomityöstä vuonna 1975. Tämä diplomityö oli perustettu 110 asteroidin havainnoista. U-tyypin luokittelua käytettiin asteroideille jotka eivät sopineet C ja S-tyyppisiin asteroideihin. Vuonna 1976, jotkut näistä U-tyypin asteroideista joilla oli epätavallinen albedo merkittiin M-tyyppisiksi.


title: P-tyypin asteroidi

text: Noin vuonna 1981, M-tyypin asteroideista ilmestyi sivuhaara asteroideille joiden spektra oli samanlainen kuin M-tyyppien, mutta niillä oli myöskin alhainen albedo. Niitä ensin sanottiin X-tyypin asteroidiksi, sitten DM-tyyppi (dark M) tai PM (pseudo-m), ennen kuin ne sai oman ainutlaatuisen luokan, P-tyyppi (jossa P ilmaisee "pseudo-m").


title: P-tyypin asteroidi

text: P-tyypin asteroidit ovat yksi tummimista kappaleista Aurinkokunnassa. Niiden albedo on alhainen ja näyttävät olevan rikkaita orgaanisissa aineissa, niin kuin hiilipitoiset kondriitit. Niiden värit ovat jokseenkin punaisempia kuin S-tyypin asteroidit. Niiden punainen väri voi aiheutua orgaanisista aineista jotka liittyy kerogeeniin.


title: P-tyypin asteroidi

text: C, D ja P-tyypin asteroidit hallitsevat asteroidivyöhykkeen uloimpaa osaa. Nämä ovat primitiivisiä asteroideja joiden materiaalit voisivat olla muuttuneet veden takia. P-tyyppeihin kuuluu 46 Hestia, 65 Cybele, 76 Freia, 87 Sylvia, 153 Hilda ja 476 Hedwig.


title: Hakojärvi

text: Hakojärvi voi tarkoittaa seuraavia:


title: Savion rautatietunneli

text: Savion rautatietunneli on Suomen pisin rautatietunneli ja samalla pisin liikennetunneli. Se sijaitsee pääosin Vantaalla -rataosalla eli Vuosaaren satamaradalla. Tunnelin pituus on 13 575 metriä ja se on yksiraiteinen. Savion tunnelissa on vain tavaraliikennettä, ja siellä liikennöidään vain Sr2-sähkövetureilla, sillä tunnelin suuri kosteus aiheutti ongelmia vanhemmille Sr1-vetureille. Tunneli alkaa Savion aseman eteläpuolelta ja päättyy Kehä III:n viereen. Matkan varrella on neljä ajotunnelia sekä Leppäkorven, Myraksen, Kunkaanmäen ja Hakunilan pystykuilut.


title: Savion rautatietunneli

text: Tunneli rakennettiin osana Vuosaaren satamarataa. Tunnelin louhinta alkoi vuoden 2004 joulukuussa. Louhinta saatiin valmiiksi vuoden 2006 syksyllä. Louhinta maksoi noin 71 miljoonaa euroa. Kiskot saatiin tunneliin 23. huhtikuuta 2008. Koko rataosa ja samalla tunneli avattiin liikenteelle 28. marraskuuta 2008.


title: Asetonyyliasetoni

text: Asetonyyliasetoni eli 2,5-heksaanidioni (CHO) on ketoneihin kuuluva orgaaninen yhdiste. Yhdistettä käytetään muun muassa liuottimena sekä orgaanisen kemian synteesien lähtöaineena.


title: Asetonyyliasetoni

text: Huoneenlämpötilassa asetonyyliasetoni on väritöntä tai kellertävää nestettä. Yhdiste liukenee hyvin veteen, etanoliin, dietyylieetteri ja hieman vähemmän asetoniin. Asetonyyliasetoni on ärsyttävää ja voi aiheuttaa narkoottisia oireita. Yhdiste voi aiheuttaa neuropatiaa, koska se muodostaa ristisidoksia proteiinimolekyylien välille. Erityisesti se reagoi proteiinien lysiiniaminohappojen kanssa.


title: Asetonyyliasetoni

text: Asetonyyliasetonia valmistetaan hydrolysoimalla happamissa olosuhteissa 2,5-dimetyylifuraania, dekarboksyloimalla diasetomeripihkahapon estereitä, hapettamalla 2,5-heksaanidiolia tai lähtemällä allyyliasetonista. Asetonyyliasetonia käytetään muun muassa maalien, lakkojen ja selluloosa-asetaatin liuottimena, heterosyklisten yhdisteiden valmistukseen ja orgaanisen kemian synteeseissä aminosokereiden ja nukleosidien suojaukseen.


title: Michael Kilburn

text: Michael Kilburn (s. 4. elokuuta 1934 Toronto) on kanadalainen sellisti. Hän sai taiteilijadiplominsa Torontossa vuonna 1953. Hänen opettajiaan olivat Cornelius Ysselstyn, Zara Nelsova ja Leonard Rose. Hän soitti muun muassa Toronton sinfoniaorkesterissa 1950–1960-luvuilla. Hän toimi opetustehtävissä McGillin yliopistossa ja Québecin musiikkikonservatoriossa. Hänen oppilaidensa joukossa olivat Christopher Best, Charles Bernard, Marie Gélinas, Sylvie Lambert, Thérèse Ryan ja Louise Trudel.


title: Michael Kilburn

text: Kilburn on Weldon Kilburnin poika sekä Nicholas ja Paul Kilburnin veli. Hänen poikansa on pianisti Raymond Kilburn.


title: Watrec

text: Watrec Oy on Forssassa ja Jyväskylässä toimiva, vuonna 2003 perustettu, uusiutuvan energian ja ympäristöteknologian asiantuntijayritys. Yritys on keskittynyt erityisesti biokaasuteknologiaan. Watrec on täyden palvelun talo, joka tarjoaa ratkaisuja biokaasuteknologiian liittyvistä luvituksista ja konsultoinnista lähtien, aina isoihin avaimet käteen -toimituksiin asti. Watrec on biokaasualan markkinajohtaja Suomessa, sekä laitosmäärän että erityisesti laitoskapasiteetin osalta. Watrecin toteuttamissa laitoksissa käsitellään yli 315 000 tn orgaanisia, biohajoavia jakeita vuosittain. Yrityksen toimitusjohtajana toimii Juhani Suvilampi.


title: Watrec

text: Watrec Oy perustettiin kesäkuussa 2003 yhden miehen yrityksenä. Alun perin yhtiö aloitti toimintansa vuonna 2001 Stemco -nimen alla. Yrityksen ensimmäinen biokaasulaitosreferenssi valmistui vuonna 2005, sen ollessa ensimmäinen suuren mittakaavan yhteiskäsittelylaitos Suomessa.


title: Watrec

text: Vuonna 2007 Watrec Oy palkittiin Turun alueella sijaitsevan uuden biokaasulaitoksen edistyksellisestä suunnittelusta, projektinhallinnasta sekä laitoksen hallinta- ja valvontajärjestelmästä. Watrec Oy valittiin FUNDTEC -projektin johtoryhmän laatimalle ympäristöalan Best Practice -listalle joulukuussa 2007, Brysselissä.


title: Watrec

text: Elokuussa 2009 Watrec Oy käynnisti 7milj.euron biokaasulaitosprojektin Huittisissa. Saman vuoden syyskuussa Watrec Oy allekirjoitti sopimuksen Vambio Oy:n kanssa biokaasulaitoksen rakentamisesta ja kokonaistoimituksesta avaimet käteen -periaatteella.


title: Watrec

text: Vuosina 2009-2016 valmistui Biotehdas Oy:n (nyk. Gasum Oy) tilaamat biokaasulaitokset Huittisen lisäksi Kuopioon, Honkajoelle, Ouluun ja Riihimäelle.


title: Watrec

text: Watrec Oy:n urakoimien biokaasulaitosten (5) avainluvut


title: St1:n historia

text: St1-konserni on parissa vuosikymmenessä kasvanut Mika Anttosen johdolla lähes tyhjästä Pohjoismaiden suurimpien polttoaineenjakelijoiden ja -jalostajien joukkoon. Yhtiö toimii kolmella liiketoiminta-alueella: sillä on Suomessa, Ruotsissa ja Norjassa polttoaineen jakeluasemaverkostot St1- ja Shell-liikemerkeillä, yksityis- ja yritysasiakkaille se myy polttonesteitä. Kolmas liiketoiminta-alue liittyy uusiutuvaan energiaan: biopolttoaineisiin, tuulisähköön, geotermiseen lämmöntuotantoon ja maalämpöjärjestelmiin.


title: St1:n historia

text: St1 Nordic Oy on pohjoismainen energiakonserni, joka on keskittynyt polttonesteiden markkinointiin, öljynjalostukseen sekä uusiutuvan energian ratkaisuihin kuten jätepohjaisiin edistyneisiin etanolipolttonesteisiin ja teolliseen tuulivoimaan. Vuonna 2018 konsernilla oli yhteensä 1400 St1- ja Shell-huoltoasemaa Suomessa, Ruotsissa ja Norjassa. St1:n pääkonttori on Helsingissä ja se työllistää yli 750 henkilöä. Konserni tutkii ja kehittää taloudellisesti kannattavia ja ympäristön kannalta kestäviä energiaratkaisuja.


title: St1:n historia

text: Englantilaisomisteinen Greenergy aloitti toimintansa Suomessa alkuvuonna 1996, kun Ilkka Kokko perusti Suomeen Greenergy Baltic Oy:n kahden faksilaitteen ja yhden tankkiauton voimin. Greenergyllä oli toimintaa Englannin ja Suomen lisäksi Hollannissa, Saksassa ja Sveitsissä. Suomessa toiminta oli muita maita itsenäisempää, sillä yrityksen osake-enemmistö oli toimivan johdon hallussa. Neste-taustainen Kokko sai partnerikseen melko alkuvaiheessa Nesteen tuotetradingjohtajan Mika Anttosen ja yritys sai lempinimen Nesteen käenpoika.


title: St1:n historia

text: Syksyllä 1998 Greenergy Baltic myi polttoaineita jo yli sadalle huoltamolle. Liikevaihtoa kansainvälisen ketjuun kuulunut yhtiö sai 1998 noin 1,2 miljardia markkaa, työntekijöitä sillä oli 13 ja markkinaosuus noin 3 prosenttia. Yhtiön tärkeimmät asiakkaat olivat Station 1 -ketju ja S-ryhmä. Heinäkuussa 1998 yrityksen Venäjän liiketoiminnot myytiin amerikkalaiselle Enronille, jolloin syntyi Enron Finland Energy Oy. Myyntihinnan arvioitiin olevan useita kymmeniä miljoonia markkoja. Kokko luopui osuudestaan Greenergy Balticissa ja siirtyi Enron Finlandin toimitusjohtajaksi Anttosen siirtyessä hänen vanhalle paikalleen. Greenergy osti bensiinit ja talvipolttoöljyn Statoililta, dieselit omalta poolilta ja kesäpolttoöljyn Enronin kautta Venäjältä. Liikevaihdosta puolet tuli kotimaan kaupasta, puolet pienikatteisesta ulkomaanviennistä. Greenergy kokosi yhteen suuria eriä ja vei niitä lähinnä Atlantin yli. ”Kun Luoteis-Euroopassa oli liikaa öljyä, hintataso laskee niin alas, että sitä on kannattavaa viedä”, totesi Anttonen syksyllä 1998.


title: St1:n historia

text: Myös englantilaisomisteinen Station 1 Oy aloitti toimintansa Suomessa vuonna 1997. Se halusi silloin perustaa bensa-asemien jakeluverkoston eteläiseen Suomeen, Vaasa–Joensuu-linjan eteläpuolelle. Yhtiön toimitusjohtaja Hannu Lydmanilla oli tausta SEO-verkostosta. Lydmanin mukaan Station 1 sijoittui bensiinin hintakilpailussa ”halpaan päähän”. Kaikki tuotteensa se osti Greenergy Baltic Oy:lta, jolla oli maahantuontivarastot Kotkassa ja Haminassa. Syksyllä 1998 asemia oli 57, vuonna 2000 105 ja vuonna 2001 jo 140.


title: St1:n historia

text: Vuonna 2000 Greenergy Baltic Oy muutti nimensä Greeniksi ja hankki itselleen suurimman asiakkaansa tuotemerkin St1. ”Niin me sitten ostettiin koko firma”, totesi Anttonen. Greenin omisti kolme yksityishenkilöä, joista osake-enemmistö oli Anttosella.


title: St1:n historia

text: Vuonna 2003 Greenistä tuli kolmas osakas S-ryhmän pöytälaatikkoyhtiö NEOT:iin samalla kun Anttosesta tuli sen toimitusjohtaja. Greenillä oli 230 asemallaan Anttosen arvion mukaan 16 %:n markkinaosuus tukkukaupassa ja 10 %:n osuus vähittäiskaupasta.


title: St1:n historia

text: Vuonna 2004 St1 avasi ensimmäiset huoltoasemat Ruotsiin ja samana vuonna yhtiö osti Suomessa toimineet Ysi5-asemat kolmelta bensiinikauppiaalta.


title: St1:n historia

text: Vuonna 2005 Station 1 Finland Oy vaihtoi nimensä St1 Finland Oy:ksi ja aloitti sähkön myynnin kuluttajille helmikuussa.


title: St1:n historia

text: Keväällä 2006 perustettiin yhteisyritys VTT:n kanssa, St1 Biofuels Oy.


title: St1:n historia

text: Joulukuussa 2006 julkistettiin kauppa, jossa SOK osti Exxon Mobilin polttoaineliiketoiminnat Suomessa. St1 oli ollut liian pieni kumppani Exxonille, joten kauppakumppaniksi löytyi SOK, jonka kanssa oli välikätenä toimimisesta oli sovittu ja luvattu, että se sai ostaa yksittäisiä Esson asemia ABC-ketjuunsa. Viikko kaupan jälkeen SOK ilmoittikin myyvänsä suurimman osan Esson Suomen huoltamoverkostosta St1-ketjulle. Kauppaa varten perustettiin uusi yritys, St1 Holding Oy, jolle siirtyi 140 Esso-huoltoasemaa ja Esson liiketoiminnat (lentopolttonesteet, teollisuus- ja tukkumyynti, nestekaasun valmistus & markkinointi ja D-pisteet). SOK piti itse 44 Esso-huoltoasemaa.


title: St1:n historia

text: St1 avasi ensimmäisen etanolitehtaansa vuonna 2007. Valmistukseen käytetään kotitalouksien biojätteitä ja teollisuuden ylijäämiä (esim. taikinajäämät leipomoista, kaupan jätteet kuten vanhentunut leipä, olut- ja makeistuotannon jätteet, elintarviketeollisuuden sokeri- ja tärkkelyspitoiset jätteet), joista tehtyä bioetanolia käytetään polttonesteiden biokomponenttina. Yhtiön käyttämällä Etanolix-teknologialla tehdyn etanolin fossiiliset elinkaaripäästöt ovat hyvin pienet. Etanolista valmistetaan flexifuel-autoihin tarkoitettua RE85-korkeaseosetanoli-polttoainetta, mutta siitä saadaan myös biokomponentti bensiiniin.


title: St1:n historia

text: Keväällä 2009 St1 osti 198 Ruotsissa ja Norjassa sijaitsevaa kylmäasemaa StatoilHydrolta.


title: St1:n historia

text: Syksyllä 2010 St1:n taustayhtiö Keele Oy osti Shellin Ruotsin ja Suomen huoltamoliiketoiminnan 460 miljoonalla eurolla . Kauppaan kuului 340 huoltoasemaa Ruotsissa ja 225 Suomessa, raskaan kaluston polttoaineverkostot molemmissa maissa, sekä Shellin Göteborgissa sijaitseva jalostamo. Huoltamot saivat jatkaa toimintaansa lisenssillä korkeintaan 5 vuotta Shell-brändin alla. St1:n pääomistaja Mika Anttosen näkemyksen mukaan huoltoasemia oli Suomessa liikaa ja Shell-kauppa tarjosi hänellä mahdollisuuden poistaa alan ylikapasiteettia. Ostajana oli Anttosen kokonaan omistama Keele, eikä St1, koska hänen mukaansa ”kaupan rahoitusta oli vaikea sovittaa yhteen St1:n nykyisten rahoittajien kanssa”. Anttosen mukaan pankki vaati lainan vakuudeksi hänen asuntoaan, eikä hän halunnut siihen suostua. Lainaraha tulikin sitten kokonaisuudessaan myyjältä eli Shelliltä. Kauppa tehtiin perusliiketoiminnan kannattavuuden parantamiseksi, sen jälkeen St1:n ja Shellin yhteenlaskettu osuus Suomen polttoainemarkkinoista oli noin 28 prosenttia. Suurempana tavoitteena St1:llä on olla tulevaisuudessa maailman johtava jäte-etanolin laiteteknologian toimittaja.


title: St1:n historia

text: Marraskuussa 2010 kerrottiin, että St1 aikoo laajentaa etanolia 85 prosenttia sisältävän RE85-bensiinin myynnin pääkaupunkiseudulta koko maahan. Yritys uskoi RE85-polttoainetta käyttämään kykenevien flexifuel -moottoreiden yleistyvän nopeasti.


title: St1:n historia

text: Vuonna 2010 St1 toi 60 Shell-asemalle palvelutankkauksen, jossa palvelumestarit tarkistavat ja täyttävät tankkauksen yhteydessä myös jokapäiväiseen autoiluun liittyvät tarpeet, kuten pesunesteet ja öljyt.


title: St1:n historia

text: Tammikuussa 2012 St1-jakeluasemia oli Suomessa noin 600 kappaletta ja St1:n markkinaosuus Suomessa oli bensiinissä runsaat 22 % ja dieselissä noin 19 %. Konsernin liikevaihto oli 1,6 miljardia euroa ja sen palveluksessa oli 175 henkilöä.


title: St1:n historia

text: Shell kehittää bensiinituotteita yhteistyössä Ferrarin kanssa. Vuonna 2012 St1 toi Suomen Shell-asemille myyntiin Shell V-Power Nitro+ bensiinin. Siinä käytettiin Friction Modification -teknologiaa, joka on vähentää kitkaa männän ja sylinterin seinämän välissä muodostamalla siihen suojaavan kalvon. Kun moottorissa on vähemmän kitkaa, se toimii tehokkaammin.


title: St1:n historia

text: Kesäkuussa 2013 St1 toi markkinoille kaksi uutta dieselpolttoainetta: S1 Diesel plussan ja St1 Diesel Maxin. Diesel plus oli suunniteltu henkilöautoille ja korkean setaanilukunsa ansiosta se paransi auton moottorin vääntö- ja kiihtyvyysominaisuuksia. Raskaalle kalustolle tarkoitettu Diesel Max taas sisälsi lisäaineita, jotka pitivät moottorin suuttimet ja palotilat puhtaina karstasta.


title: St1:n historia

text: Vuonna 2013 St1 Nordic -konsernilla oli kattava polttoaineen jakeluverkosto Suomessa (534 asemaa), Ruotsissa (277 asemaa) ja Norjassa Oslon talousalueella (39 asemaa). St1-asemia on 626 ja Shell-asemia 224, yhteensä 850. Asemastrategiaan kuuluu vahva verkosto, johon kuuluu niin automaatti- ja palveluasemia kuin raskaan kaluston pisteitäkin. Yhtiö tarjoaa kortteja yksityis- ja yrityskäyttöön. Asemista kolmannes oli yrittäjävetoisia palveluasemia ja loput automaattiasemia .


title: St1:n historia

text: Vuoteen 2013 mennessä Shellin huoltamoliiketoiminnan hankinnan jälkeiset toimenpiteet oli saatu tehtyä, kaupasta syntyneet synergiat oli hyödynnetty ja toiminnan volyymit olivat saavuttaneet riittävän korkean tason. Tilikauden tulos nousi ennätykselliseen 33 miljoonaan euroon, jossa kasvua oli 54 prosenttia edelliseen vuoteen nähden.


title: St1:n historia

text: Vuonna 2013 liikevaihdosta 67 % tuli Suomesta, 27 % Ruotsista ja 6 % Norjasta (Oslon alueella). Suomessa St1 on markkinakolmonen niin bensiinin, dieselin, kevyenpolttoöljyn kuin raskaanpolttoöljynkin myynnissä.


title: St1:n historia

text: Vuoden 2014 aikana St1 Nordic -konserniin yhdistettiin St1 Group -konsernin 273 Shell-asemaa Ruotsista, jolloin koko asemaverkosto toimi samassa konsernissa.


title: St1:n historia

text: Joulukuussa 2014 St1 Nordic Oy kertoi, että se ostaa osakkeet Shellin Norjan markkinointiyhtiö Smart Fuel AS:lta, joka harjoittaa huoltoasematoimintaa ja suoramyyntikauppaa maassa omistamansa terminaaliverkoston kautta. Norjan markkinoilla St1:llä on myös pitkäaikainen Shell-tavaramerkkiin liittyvä lisenssisopimus, joka sallii nykyisen palvelusisällön säilyttämisen asiakkaille.


title: St1:n historia

text: vuonna 2014 St1 tuotti etanolia viidessä tehtaassa: Lahdessa, Vantaalla, Haminassa, Jokioisissa ja Hämeenlinnassa.


title: St1:n historia

text: Kesäkuussa 2014 uutisoitiin, että metsäteollisuusjätti UPM alkaa myydä Lappeenrannan biojalostamossa tuotettavaa uusiutuvaa dieseliä, UPM BioVernoa, North European Oil Traden kautta mm. St1- ja Shell-huoltamoille. Biodiesellaitos aloitti toimintansa tammikuussa 2015. Laitos tuottaa vuodessa 100 000 tonnia uusiutuvaa polttoainetta.


title: St1:n historia

text: Marraskuussa 2014 uutisoitiin, että St1 Deep Heat aloittaa yhteistyön Fortumin kanssa. St1 aikoo rakentaa Espooseen Suomen ensimmäisen geotermisellä energialla toimivan teollisen mittakaavan lämpölaitoksen. Otaniemeen tulevasta tuotantolaitoksesta vastaa St1 Deep Heat. Mika Anttonen uskoo, että menetelmällä on mahdollista tuottaa merkittäviä määriä energiaa teollisessa mittakaavassa kansainvälisestikin. Hankkeella halutaan vähentää kaukolämmön aiheuttamia päästöjä Espoon alueella, sillä geoterminen lämpö on päästötöntä energiaa.


title: St1:n historia

text: Kesällä 2015 St1 Biofuels toimitti North European Bio Tech -yritykselle (NEB) etanolin tuotantolaitoksen Göteborgin Ruotsiin. Etanolix®-laitoksessa tehdään bioetanolia muun muassa lähialueen leipomoteollisuuden jätteistä. Laitoksen tuotantokapasiteetti, noin 5 miljoonaa litraa etanolia vuodessa vuokrattiin North European Oil Trade-yritykselle (NEOT).


title: St1:n historia

text: Omistusosuus Avifuels Oy:stä myytiin sen toiselle omistajalle Air BP Norway AS:lle vuonna 2015.


title: St1:n historia

text: Vuoden 2015 lopussa St1 Nordicilla oli kaikkiaan 1 443 St1- ja Shell-asemaa, joista osa on automaatti- ja palveluasemia ja osa raskaan kaluston tankkauspisteitä.


title: St1:n historia

text: Norjan kilpailuviranomainen määräsi Smart Fuels AS:n hankinnan jälkeen, että St1 Nordicin on luovuttava omistamastaan St1-brändätystä asemaverkostosta Norjassa (St1 Norge AS). Kesäkuussa 2016 St1 oli myymässä 39 miehittämättömän aseman verkoston Blue Energy Holding AS:lle, mutta kilpailuviranomainen ei hyväksynyt ostajaa, sillä ostaja ei ollut sen mielestä taloudellisesti riittävän vahva ja riippumaton myyjästä kilpaillakseen tehokkaasti polttoainemarkkinoilla. St1 Nordic Oy jatkoi ostajan etsimistä.


title: St1:n historia

text: Vuonna 2016 St1-ryhmään kuului kaksi konsernia, St1 Nordic ja St1 Group. 31.12.2017 St1 Group Oy fuusioitiin St1 Nordic Oy:öön.


title: St1:n historia

text:
Alkuvuonna 2017 St1 ja thaimaalainen Ubon Bio Ethanol solmivat aiesopimuksen, jonka tavoitteena on pilotoida jätepohjaisen bioetanolin valmistusta Thaimaassa, joka on edelläkävijä uusiutuvan energian käytössä. Pilotin jälkeen yhtiöt perustavat mahdollisesti yhteisyrityksen etanolintuotantoon. Tuotannossa käytetään kassava- eli maniokkijätettä, jota syntyy Thaimaan suurimmilla tärkkelystehtailla huomattavia määriä. Jäte on käytännössä kuitumassaa, josta on hankala erottaa siihen sitoutunatta tärkkelystä. St1 uskoo selvittävänsä haasteet käyttämänsä Cellunolix-teknologian avulla ja toivoo avaavansa Thaimaassa jopa 20 Etanolix-tehdasta, joissa voisi tuottaa vuosittain yhteensä 400 miljoonaa litraa etanolia.
Vuonna 2017 yhtiön liikevaihdosta 52% tuli Ruotsista, 26% Norjasta ja 22% Suomesta. Konsernin liikevoitto oli 263 miljoonaa euroa ja sijoitetun pääoman tuottoprosentti 30.


title: St1:n historia

text: Kesällä 2017 St1 Biofuels Oy muutti nimekseen St1 Renewable Energy.. Se valmistaa, kehittää ja myy biopolttoaineita.


title: St1:n historia

text: Keväällä 2018 kerrottiin, että St1 ja Ruotsin suurimpiin metsäyhtiöihin kuuluva SCA alkavat kehittää laajamittaista mäntyöljypohjaista polttoainetuotantoa St1:n jalostamolla Göteborgissa. Tarkoitus on valmistaa vuosittain noin 100 000 tonnia mäntyöljystä valmistettua uusiutuvaa polttonestettä. Uuden laitoksen arvioidaan maksavan noin 50 miljoonaa euroa ja sen toiminta alkanee vuonna 2021. Mäntyöljy saadaan SCA:n tehtailta Östrandista, Obbolasta ja Munksundista saatavan havusellun tuotannon sivutuotteena. Kumppanuuden avulla St1 varmistaa uusiutuvan polttoaineen tuotannossa tarvittavan raaka-aineen saannin voidakseen vastata pohjoismaiden kunnianhimoisiin ilmastotavoitteisiin vuoteen 2030 mennessä.


title: IPX/SPX

text:
IPX/SPX (Internetwork Packet Exchange/Sequenced Packet Exchange) on Novellin kehittämä tietoliikenneprotokollapino Novell Netwaren käyttöön. Protokolla on kehitetty Xeroxin XNS:stä (Xerox Network System).
IPX-protokolla sijaitsee OSI-mallin tasolla 3 ja SPX-protokolla sijaitsee OSI-mallin tasolla 4. Protokollaa käytetään socket-rajapinnalla kuten Winsock ja muun muassa Linuxissa on tukea protokollalle.


title: IPX/SPX

text: IPX-protokolla suoritti pakettien reitityksen vastaavassa kerroksessa kuten IP-protokolla TCP/IP:ssä.


title: IPX/SPX

text: Toimistosovellusten lisäksi eräät videopelit kuten "Descent" ovat tukeneet pelaamista lähiverkossa protokollan yli.


title: IPX/SPX

text: Protokollan on laajalti syrjäyttänyt TCP/IP:n yleistyminen.


title: Pitkäsalmi

text: Pitkäsalmi on Saaristomeressä Turun ja Kaarinan edustalla oleva salmi, joka erottaa Hirvensalon saaren manner-Turusta. Pitkäsalmi on noin 3 kilometriä pitkä ja leveimmästä kohdastaan noin kilometrin leveä.


title: Pitkäsalmi

text: Muutoin kuin vesitse Pitkäsalmen ylitse pääsee ainoastaan Hirvensalonsiltaa, joka valmistui vuonna 1993. Ensimmäinen silta rakennettiin vuonna 1949 ja sitä ennen salmen saattoi ylittää lossilla tai venekyydillä. Nykyinen silta yhdistää Pihlajaniemen ja Moikoisten kaupunginosan.


title: Pitkäsalmi

text: Pitkäsalmen rannoilla sijaitsevat muiden muassa Uittamon lava sekä Katariinanlaakson ja Rauvolanlahden luonnonsuojelualueet. Pitkäsalmen varrella on useita pienempiä venesatamia sekä 250-paikkainen Uittamon pienvenesatama. Uittamon soutu- ja melontakeskus on myös Pitkäsalmessa. Turun puolella on Ispoisten uimaranta ja Hirvensalon puolella Sorttamäen ja Moikoisten uimarannat.


title: Pitkäsalmi

text: Kalalajisto koostuu alueelle tyypillisistä merikaloista sekä särkikaloista. Poikasnuottausten perusteella Pitkäsalmi on tärkeä lisääntymis- ja poikastuotantoalue kuoreelle, silakalle, salakalle, kuhalle ja ahvenelle. Runsaimmin tavattuja lajeja ovat kuha, pasuri, ahven, kiiski ja salakka. Alue on rehevää ja suosii siksi särkikaloja.


title: Nancy Peña

text: Nancy Peña (13. elokuuta  1979 Toulouse) on ranskalainen sarjakuvataiteilija, joka tunnetaan erityisesti Besanconissa, jossa hän on hyvin aktiivinen.


title: Aikalaissaagat

text: Aikalaissaagat (isl. "samtíðarsögur") ovat keskiaikaisia kansankielellä kirjoitettuja islantilaisia saagoja. Aikalaissaagat kuvaavat 1100–1300-lukujen tapahtumia Islannissa. Ne on yleensä kirjoitettu melko pian niissä kuvattujen tapahtumien jälkeen. Aikalaissaagat ovat tärkeimpiä lähteitä 1100–1300-luvun Islannin historiaan. Niihin luetaan Islannin keskiaikaisista piispoista kertovat hagiografiset piispainsaagat (isl. "biskupa sögur") sekä "Sturlunga sagana" (”Sturlungien saaga”, ei suom.) tunnettu kokoelma saagoja, joissa tapahtumia tarkastellaan yleensä maallisemmasta näkökulmasta. Aikalaisaagoja ei ole suomennettu.


title: Aikalaissaagat

text: Länsi-Islannissa sijaitseva Skálholtin piispainistuin oli perustettu vuonna 1056, ja saaren pohjoiselle alueelle Hólariin perustettiin toinen piispanistuin 1100-luvun alussa. Piispainsaagat kertovat näistä Hólarissa ja Skálholtissa toimineista islantilaisista 1000–1300-luvun piispoista. Monet niiden kirjoittajista olivat piispojen aikalaisia ja oppineita kirkonmiehiä. Osa kirjoittajista tunnetaan myös nimeltä. Nykypäivään saakka ovat säilyneet seuraavat piispainsaagat ja piispoista kertovat tekstikokoelmat:


title: Aikalaissaagat

text: Piispainsaagoista vanhimpana pidetään Pyhästä Þórlakurista kertovaa saagaa ("Þórlaks saga helga"). Skálholtin piispa Þórlakr Þórhallsson (k. 1193) oli julistettu vuonna 1198 yleiskäräjillä (isl. "Alþingi") pyhimykseksi. Häneen liitettyjä ihmeitä alettiin kirjata ylös melko pian tämän jälkeen. Lisäksi piispa Þórlakrista on hyvin varhaisessa vaiheessa laadittu myös latinankielinen pyhimyselämäkerta, josta on kuitenkin säilynyt vain fragmentteja. Tiedetään, että myös Hólarin piispa Jón Ögmundarsonista (1052-1121) on laadittu alkujaan latinankielinen saaga. Latinankielisiä tekstejä on mahdollisesti laadittu siinä tarkoituksessa, että kummankin piispan pyhyydestä saataisiin paavillinen vahvistus. Nykypäivään asti on kuitenkin kokonaisina säilynyt vain kansankielisiä piispainsaagoja.


title: Aikalaissaagat

text: Myös Ari Viisaan (isl. "inn fróði", Þorgilsson) 1100-luvun alkupuolella kirjoittama islantilaisten historia, "Islantilaisten kirja" (isl. "Íslendingabók") sekä Islannin kristillistymisestä kertova "Kristni saga" (1200-l.) kertovat islantilaisista piispoista.


title: Aikalaissaagat

text: Piispainsaagat ovat hagiografisia teoksia, jotka ovat saaneet tyylinsä, rakenteensa ja ideologiansa osalta vaikutteita keskiajan eurooppalaisista pyhimyselämäkerroista. Ne ovat kuitenkin myös tärkeitä historianlähteitä, sillä ne on kirjoitettu melko pian niissä kuvattujen tapahtumien jälkeen. Piispainsaagat kertovat ennen kaikkea islantilaisesta kirkkohistoriasta, mutta samalla myös Islannin historiasta yleensä, sillä piispat osallistuivat myös maalliseen hallintoon. Piispoihin liitetyt ihmeiden kuvaukset olivat saaneet vaikutteita eurooppalaisesta kirjallisuudesta, mutta ihmeiden aiheet ja tapahtumakontekstit olivat kotoperäisiä. Piispainsaagat tarjoavatkin samalla myös kurkistusikkunan aikalaisten arkielämään. Varhaisimmat piispainsaagat ovat 1200-luvun alusta eli ajalta, jolloin myös suulliselle kertomusperinteelle pohjautuvia saagoja, kuten islantilaissaagoja ja kuningassaagoja on alettu kirjoittaa.


title: Aikalaissaagat

text: "Sturlunga saga" on noin vuoden 1300 paikkeilla laadittu saagoja, lyhytsaagoja (isl. "þáttr ") ja sukuhistorioita sisältävä kokoelma. Osa kokoelman teksteistä aloittaa kerrontansa Islannin asuttamisen alkuvaiheista (n. v. 870 alkaen) ja osa sijoittuu 1100-luvun alkupuolelle, mutta pääosin kokoelman saagojen kerronta keskittyy erityisesti ajanjaksolle 1180–1258 ja jatkuu vuosiin 1262–1264, jolloin islantilaiset siirtyivät Norjan kuninkaan alaisuuteen. Ajanjaksosta puhutaan Sturlungien aikana (isl. "Sturlungaöld") Islannissa 1100-luvun lopulla ja 1200-luvulla merkittävässä asemassa olleen Sturlungien suvun (isl. "Sturlungar") mukaan. Kyseistä aikakautta leimasivat useiden päälliköiden valtataistelut. Islanti oli tällöin ennen Norjan kuninkaan vallan alle siirtymistä lähes sisällissotamaisessa tilassa.


title: Aikalaissaagat

text: "Sturlunga sagan" nykyeditioissa mukana ovat seuraavat tekstit:


title: Aikalaissaagat

text: "Sturlunga sagan" kaikkien tekstien kirjoittajaa ei varmuudella tunneta, mutta kokoelman saagoista laajimman, "Íslendinga sagan", on todennäköisesti kirjoittanut Sturlungien sukuun kuulunut Sturla Þórðarson (1214–1284). "Sturlunga saga"-kokoelman laatijana pidetään Sturlan vaimon veljenpoikaa Þórðr Narfasonia (k. 1308), joka on mahdollisesti myös itse kirjoittanut osan kokoelmaan kuuluvista teksteistä.


title: Aikalaissaagat

text: "Sturlunga sagan" alkuperäinen käsikirjoitus ei ole säilynyt, mutta sille perustuvia pääkäsikirjoituksia tunnetaan kaksi. Kumpikin on laadittu 1300-luvun puolivälin jälkeen. Nämä käsikirjoitukset tunnetaan tanskalaisen filologin Kristian Kålundin antamilla nimillä "Króksfjarðarbók" (AM 122 a fol.) ja "Reykjarfjarðarbók" (AM 122 b fol). Käsikirjoitusten laatijat ovat muokanneet tekstiä omien tavoitteidensa ja tarpeidensa mukaisesti, minkä seurauksena "Króksfjarðarbók" ja "Reykjarfjarðarbók" eroavat toisistaan jonkin verran sekä tyyliltään että sisällöltään.


title: Alma Hätönen

text: Alma Hätönen (s. 4. helmikuuta 1990) on suomalainen radiojuontaja. Hän on työskennellyt Ylen YleX-kanavalla vuodesta 2013. Viime vuodet omassa iltapäiväohjelmassaan "Poikelus ja Hätönen", jota hän juontaa yhdessä Jenni Poikeluksen kanssa.


title: Alma Hätönen

text: Hätönen on valmistunut medianomiksi Metropolia ammattikorkeakoulusta opiskeltuaan televisio- ja radiotyötä. Hätösen avopuoliso on näyttelijä Jaakko Ohtonen.


title: Alma Hätönen

text: Syksyllä 2018 Hätönen oli yksi kilpailijoista Fort Boyard Suomi -ohjelmassa.


title: Turun terveydenhuoltomuseo

text: Turun terveydenhuoltomuseo esittelee lääketieteen ja sairaanhoidon historiaa yli 200 vuoden ajalta. Se sijaitsee Turussa osoitteessa Kunnallissairaalantie 20. Se avattiin museona vuonna 1992. Rakennus toimi ennen iho- ja sukupuolitautien poliklinikkana ja tunnettiin nimellä "Kuppala".


title: Turun terveydenhuoltomuseo

text: Museoon on kerätty vaikeasti hoidettavien sairauksien kuten koleran, tuberkuloosin ja polion hoitamiseen käytettyjä välineitä. Siellä on myös 1960-luvun leikkaussali. Esillä on myös Heidekenin huonekaluja astiastoja ja synnytyksessä käytettyjä instrumentteja kuten synnytyspihtejä. Mielisairaalapotilaille omistetussa huoneessa on pakkopaitoja, sidontaremmejä ja sähköshokkilaitteita. Nähtävänä on myös henkilöstön virkapukukokoelma.


title: Dare to Learn

text: Dare to Learn on kansainvälinen oppimisen tapahtuma Helsingissä. Dare to Learn järjestetään vuosittain syyskuussa Helsingin Kaapelitehtaalla. Ensimmäinen tapahtuma järjestettiin syyskuussa 2017, jolloin tapahtuman osallistujamäärä oli yli 3000, ja kävijöitä oli 25 eri maasta .


title: Dare to Learn

text: Dare to Learnin ideana on koota yhteen oppimisen ammattilaisia eri ammattikunnista, kuten opettajia, HRD-ammattilaisia, tutkijoita, kouluttajia ja opetusteknologian asiantuntijoita. Dare to Learn on Pohjois-Euroopan suurin erityisesti oppimiseen keskittyvä tapahtuma.


title: Dare to Learn

text: Dare to Learnia järjestää voittoa tavoittelematon opiskelijavetoinen yhdistys Sivistyskiihdyttämö ry.


title: Level 42

text: Level 42 on englantilainen yhtye, joka perustettiin Wightsaarella vuonna 1980. Yhtyeellä oli useita hittikappaleita 1980-luvulla ja 1990-luvulla.


title: Level 42

text: Level 42:n menestynein single Yhdistyneessä kuningaskunnassa oli ”Lessons in Love”, joka sijoittui Britannian singlelistan 1. sijalle ja Billboard Hot 100 -singlelistan 12. sijalle vuonna 1986. Yhtyeen aikaisempi single ”Something About You” oli yhtyeen suosituin single Yhdysvalloissa, sijoittuen Billboard Hot 100 -listan 7. sijalle.


title: Level 42

text: Saadessaan aluksi suurta suosiota 1980-luvulla Level 42:n kaupallinen menestys hiipui 1990-luvun alussa, jonka jälkeen yhtyeessä tapahtui muutoksia kokoonpanossa ja musikaalisessa tyylissä.


title: Jablonec nad Nisou

text: Jablonec nad Nisou on kaupunki Liberecin läänissä Tšekissä. Kaupungin asukasluku on 45 771 (1.1.2018). Läheiseen Liberecin kaupunkiin on raitiolinjayhteys.


title: Nicholas Kilburn

text: Nicholas Weldon Kilburn (21. kesäkuuta 1932 Toronto, Ontario – 31. heinäkuuta 2007 Cobourg, Ontario) oli kanadalainen fagotisti ja musiikkipedagogi.


title: Nicholas Kilburn

text: Kilburn opiskeli aluksi pianonsoittoa, mutta vaihtoi instrumenttiaan. Häntä opetti aluksi G. Roy Fenwick. Vuosina 1948–1951 hän opiskeli The Royal Conservatory of Musicissa fagotinsoittoa Elver Wahlbergin, pianonsoittoa isänsä Weldon Kilburnin, teoriaa ja harmoniaa Samuel Dolinin sekä orkestraatiota John Weinzweigin johdolla. Hän opiskeli myöhemmin vielä fagotinsoittoa Raymond Allardin johdolla New England Conservatoryssa ja Sol Schoenbachin johdolla Curtis Institutessa.


title: Nicholas Kilburn

text: Vuosina 1955–1958 Kilburn oli Kanadan kansallisbaletin orkesterin ja vuosina 1955–1959 n jäsen. Vuonna 1959 hän liittyi Toronton sinfoniaorkesteriin sen ensifagotistina. Hänen ohjelmistoonsa kuului muiden muassa Joseph Haydnin, Wolfgang Amadeus Mozartin, André Jolivetin ja John Weinzweigin teoksia. Hän toimi myös Toronton puhallinkvintetin jäsenenä. Hänen oppilaitaan olivat vuosina 1955–1978 Toronton yliopistossa Mitchell Clarke, William Douglas, James McKay, Gordon Slater ja Norman Tobias. Hänen ensimmäinen vaimonsa oli sopraano Ilona Kombrink.


title: Nicholas Kilburn

text: Vuonna 1981 Kilburn sai Kanadan musiikkineuvoston mitalin. Hänen veljiään ovat Michael ja Paul Kilburn.


title: Nuorajärvi

text: Nuorajärvi voi tarkoittaa seuraavia:


title: Dagana (Senegal)

text: Dagana on kaupunkikunta ja Daganan departementin hallinnollinen keskus Saint-Louisin alueella Senegalissa. Se sijaitsee Senegaljoen varrella 130 kilometriä Saint-Louisista koilliseen. Kunnassa on 25 500 asukasta (vuonna 2013, väestönlaskenta).


title: Dagana (Senegal)

text: Kunnan asukkaat ovat etupäässä wolofeja, fulbeja ja maureja. Se kuuluu Sahelin vyöhykkeeseen.


title: Dagana (Senegal)

text: Dagana on historiallisen Walon alueen keskus. Se oli Ranskan siirtomaa-aikana tärkeä arabikumin kauppapaikka.


title: Dagana (Senegal)

text: Daganan ohi kulkee Saint-Louisin ja Kidiran välinen maantie N2. Sieltä on epäsäännöllinen laivayhteys Saint-Louisiin. Seudun pääelinkeino on maanviljely. Tärkeimmät viljelykasvit ovat riisi ja Socasin säilyketehtaalla jalostettavat tomaatit. Lisäksi harjoitetaan karjanhoitoa, kalastusta ja pienimuotoista kaupankäyntiä. Palveluihin kuuluvat lyseo, ammattikoulu ja terveyskeskus.


title: Dagana (Senegal)

text: Paikallisia nähtävyyksiä ovat Faidherben linnoitus sekä rantalaituri ja sen 1800-luvulla rakennetut kauppahuoneet.


title: Jalkapallon Naisten Suomen Cup 1981

text: Jalkapallon Naisten Suomen Cup 1981 oli ensimmäisen kerran järjestetty jalkapallon Naisten Suomen Cup. Kilpailuun ilmoittautui kymmenen joukkuetta, jotka jaettiin kahteen turnausmuotoisena pelattuun alkulohkoon. Niiden kaksi parasta selvisivät välieriin.


title: Jalkapallon Naisten Suomen Cup 1981

text: Helsingissä pelatussa loppuottelussa kohtasivat Helsingin Jalkapalloklubi ja Kemin Into. HJK hallitsi ottelua, mutta se päättyi jatkoajankin jälkeen maalittomana. Rangaistuspotkukilpailu päättyi HJK:n 4–3-voittoon Hanna-Mari Sarlinin onnistuttua viimeisenä laukojana.


title: Jalkapallon Naisten Suomen Cup 1981

text: Pelattiin Lahdessa 9.–10. toukokuuta 1981.


title: Jalkapallon Naisten Suomen Cup 1981

text: Pelattiin Oulussa 9.–10. toukokuuta 1981.


title: Yleistuki

text:
Yleistuki () on Britannian sosiaaliturvamalli. Mallin on tarkoitus yksinkertaistaa työikäisten tukijärjestelmiä ja kannustaa töihin. Mallin on tarkoitus korvata kuusi erillistä tukijärjestelmää, mm. työttömyystuen, asumistuen ja lapsien verovähennykset.
Järjestelmän toteutuksessa on ollut suuria ongelmia. Alunperin toteuttamisen kustannuksi arvioitiin noin miljardi puntaa, mutta lopulta kustannukset nousivat noin 12 miljardiin puntaan. Alunperin järjestelmän piiriin piti siirtyä kolme miljoonaa nykyisten sosiaalitukien saajaa vuonna 2017, mutta nyt lopullista järjestelmän valmistumista on lykätty vuoteen 2023.


title: Yleistuki

text: National Audit Office:n mukaan ei ole todisteita että malli auttaisi työllistymisessä. Lopulta järjestelmän odotetaan maksavan valtiolle enemmän kuin sen korvaamat tukijärjestelmät.


title: Yleistuki

text: Myös tukien saamisen viive on aiheuttanut ongelmia. Tuen hakemisesta sen saamiseen kestää vähintään kuusi viikkoa. Osa malliin siirretyistä ihmisistä on joutunut odottamaan tukia jopa kahdeksan kuukautta.


title: Yleistuki

text: Alueilla joilla malli on otettu käyttöön on laskettu jopa 52% enemmän kävijöitä ruokajonoissa.


title: Yleistuki

text: Yleistuki maksataan kotitalouskohtaisesti. Tuki maksetaan aina yhdelle tilille, jolloin parisuhteen toinen osapuoli voi tulla taloudellisesti riippuvaiseksi. Tämä voi vaikeuttaa esimerkiksi väkivaltaisesta parisuhteesta lähtemistä.


title: Yleistuki

text: Helmikuussa 2018 OECD suositti mallia Suomelle, kokoomus, siniset ja kristillisdemokraatit ehdottivat sellaisen kokeilemista. Myös suuri osa oppositiosta oli samoilla linjoilla . Britannian yleistuki on kotitalouskohtainen. Siihen vaikuttavat asumismenot ja lasten määrä sekä tulot, lähes reaaliajassa. Tämän tarkoituksena on poistaa byrokratialoukun: ihmisen ei tarvitse pelätä tukien katkeavan siksi, että hän ottaa jonkin työurakan vastaan.


title: Yleistuki

text: Myös sosiaalidemokraattien ehdottama "yleisturva" on yleistuen kaltainen.


title: Yleistuki

text: Jos malli otettaisiin käyttöön Suomessa, voitaisiin osa Britanniassa koetuista ongelmista välttää. Esimerkiksi sähköinen tunnistautuminen on Suomessa yleisempää, jonka lisäksi reaaliaikainen tulorekisteri on Suomessa valmistumassa erikseen.


title: Yleistuki

text: Sen sijaan perustuloa on arvosteltu passivoivaksi köyhyysloukuksi, joka myös olisi liian kallis. Valtiovarainministeriön kansliapäällikkö Martti Hetemäki arvioi perustulon laskevan työllisyysastetta. Yleisturvassa näitä ongelmia pidetään lievempinä mutta se silti ratkaisisi samoja ongelmia kuin perustulo.


title: Yleistuki

text: Näiden suurin ero on ehkä juuri velvoite hakea töitä, mikä on arvioitu nostavan työllisyyttä ja tulevan siten halvemmaksi mutta toisaalta vaativan enemmän byrokratiaa ja valvontaa.


title: Johannes Hattunen

text:
Johannes "Hatsolo" Hattunen (s. 24.11.1984 Jyväskylä) on suomalainen tanssija. Lisäksi Hattunen on kirjoittanut kirjan, kirjoittaa blogia ja nauhoittaa podcasteja sekä käy puhumassa yrityksille, yhteisöille ja urheiluseuroille.
Hattunen on ollut perustamassa katutanssikoulu Saiffaa ja tuonut Suomeen Training For Warriors -kuntosalikonseptin.


title: Fiat 242

text: Fiat 242 on Fiatin vuosina 1974–1987 valmistama pakettiautomalli, joka korvasi edeltäneet 238- ja 241-mallit. Sen lähes identtinen sisarmalli oli Citroën C35.


title: Fiat 242

text: Moottorivalikoimassa olivat aluksi Fiatin 2,0-litrainen bensiinimoottori sekä Citroënilta peräisin oleva 2,2-litrainen dieselmoottori, joka korvattiin 2,5-litraisella vuonna 1980.


title: Luigi Allemandi

text: Luigi Allemandi (8. marraskuuta 1903 San Damiano Macra – 25. syyskuuta 1978 Pietra Ligure) oli italialainen jalkapalloilija. Allemandin pelipaikka oli puolustaja. Hän saavutti urallaan jalkapallon maailmanmestaruuden vuonna 1934. Hän pelasi maailmanmestaruuskilpailuissa yhteensä kuusi ottelua. Italian maajoukkueessa hän pelasi yhteensä 23 ottelua tekemättä niissä maaliakaan. Allemandi edusti urallaan useaa italialaista jalkapalloseuraa. Suurimman osan urastaan hän edusti Inter Milanin edeltäjää Ambrosianaa.


title: Luigi Bertolini

text: Luigi Bertolini (13. syyskuuta 1904 Busalla – 11. helmikuuta 1977 Torino) oli italialainen jalkapalloilija. Bertolini oli keskikenttäpelaaja. Hän saavutti urallaan jalkapallon maailmanmestaruuden vuonna 1934. Hän pelasi maailmanmestaruuskilpailuissa yhteensä neljä ottelua. Italian maajoukkueessa Bertolini pelasi 26 ottelua tekemättä niissä maaliakaan. Hän edusti seurajoukkueurallaan Alessandriaa, Juventusta ja Tigullio Rapalloa.


title: Suicide (albumi)

text: Suicide on yhdysvaltalaisen protopunk -duo Suiciden esikoisalbumi, jonka julkaisi Red Star Records joulukuussa 1977. Albumi nauhoitettiin muutaman päivän aikana New Yorkissa vuonna 1977 ja sen tuotti Craig Leon ja Marty Thau.


title: Suicide (albumi)

text: Albumi tunnetaan Martin Revin säveltämistä karkeista ja toistuvista rytmeistä sekä laulaja Alan Vegan omalaatuisesta laulutavasta, jotka luovat albumille synkän tunnelman. Albumia pidetään vaikutusvaltaisena, koska se vaikutti post punkin, industrialin ja synth popin kehittymiseen. Yhdysvaltalainen laulaja Bruce Springsteen oli yhtyeen fani ja heidän esikoisalbumi vaikutti merkittävästi Springsteenin vuonna 1982 julkaistuun "Nebraska" -albumiin.Albumi sai julkaisun aikana vaihtelevaa palautetta musiikkikriitikoilta, yhdysvaltalaiset kriitikot inhosivat albumia mutta eurooppalaiset kriitikot pitivät siitä. He kuvaavat ensimmäisiä keikkojaan väkivaltaisiksi, vuonna 1978 he esiintyivät lämppäreinä The Clashille ja yleisö heitti kirveen laulajaa kohti. Albumi mainitaan Robert Dimeryn 1001 albumia jotka jokaisen on kuultava edes kerran eläessään -kirjassa.


title: Artemísio (vuori)

text: Artemísio (), antiikin Artemision (, ), on vuori Peloponnesoksen niemimaalla Kreikassa. Sen korkeus on metriä.


title: Artemísio (vuori)

text: Artemísio-vuori sijaitsee niemimaan itäosassa Argoliin ja Arkadian rajalla. Vuori on saanut nimensä siitä, että sen huipulla oli antiikin aikana Artemiille omistettu temppeli ("Artemision"). Vuori on merkittävää lintualuetta.


title: Artemísio

text: Artemísio (), antiikin Artemision (, ), voi viitata seuraaviin paikkoihin:


title: The Social Network Song

text: The Social Network Song on Valentina Monettan esittämä kappale, jolla hän edusti San Marinoa vuoden 2012 Eurovision laulukilpailussa Azerbaidžanin Bakussa.


title: The Social Network Song

text: Kappaleen alkuperäinen nimi oli Facebook Uh Oh Oh, mutta EBU ilmoitti sen rikkovan kilpailun sääntöjä, jotka kieltävät kappaleista kaupallisen sanoman. Kappaleen sanoitusta muokattiin poistamalla siitä kaikki viittaukset yhteisöpalvelu Facebookiin.


title: The Social Network Song

text: Kappale kilpaili Euroviisujen ensimmäisessä semifinaalissa, jossa se sijoittui neljänneksitoista ja karsiutui finaalista.


title: Katharó

text: Katharó ("Katharón ylätasanko", ) on ylätasanko Lasíthi-vuoristossa Kreetan saaren itäosassa Kreikassa. Se sijaitsee Díkti-vuoren koillispuolella noin metrin korkeudella merenpinnasta laskettuna, noin 12 kilometriä itäkaakkoon Lasíthin ylätasangosta ja noin 26 kilometriä länteen Ágios Nikólaoksesta.


title: Katharó

text: Katharón ylätasanko on ollut pleistoseenikaudella järvi. Tasangolla ei ole pysyvää asutusta, ainoastaan paimenten kesäkäytössä olevia rakennuksia sekä kesällä myös tavernoja.


title: Windows Sockets

text: Windows Sockets API (Winsock, WSA) on Microsoftin socket-rajapinta Windows-käyttöjärjestelmälle, joka on vastaavankaltainen kuten yleisesti käytetty Berkeley sockets -rajapinta. Winsock-rajapinnassa on POSIX-määrittelyn mukaiset toiminnot.


title: Klókova

text: Klókova () eli Paliovoúna (Παλιοβούνα), antiikin Tafiassos (, ), on vuori Aitolia-Akarnaniassa läntisessä Keski-Kreikassa. Sen korkeus on metriä.


title: Klókova

text: Klókova-vuori sijaitsee Aitolia-Akarnanian etelärannikolla Patraksenlahden rannalla hieman länteen Antírrion niemestä. Antiikin aikana vuoren juurella sijaitsivat Khalkeian ja Makynean kaupungit.


title: Lilántion tasanko

text: Lilántion tasanko (), antiikin Lelantonin tasanko (myös "Lelantionin/Lelantoksen tasanko", , ), on tasanko Euboian saarella Kreikassa. Se sijaitsee saaren länsirannikolla Chalkídan ja Erétrian kaupunkien välillä.


title: Lilántion tasanko

text: Lilántion tasanko on ilmeisesti vulkaanisen toiminnan tulosta ja syntynyt kuumien mutavirtojen valumisen seurauksena. Alueella on myös kuumia lähteitä. Tasangolla virtaa Lílas-joki (Λίλας) eli antiikin Lelantos (), josta se on saattanut saada nimensä. Kreikkalaisessa mytologiassa tasangon nimi yhdistyi Lelantos-nimiseen titaaniin. Antiikin aikana tasanko tunnettiin viinitarhoistaan, joita ylistetään jo "Homeerisessa hymnissä Apollonille".


title: Lilántion tasanko

text: Helladisella kaudella ja varhaisella rautakaudella tasangon rannikolla sijaitsi nykyisin nimellä Lefkantí tunnettu merkittävä asutus. Geometrisen ja arkaaisen kauden taitteessa noin 710–650 eaa. Khalkiin ja Eretrian kaupunkivaltiot kävivät hedelmällisen tasangon hallinnasta Lelantoksen sodan. Sota oli varhaisia tunnettuja kreikkalaisten kaupunkivaltioiden välisiä sotia, johon otti osaa myös suuri joukko kyseisten kaupunkien liittolaisia eri puolilta Kreikkaa. Keskiajalla venetsialaisvallan aikana tasanko tunnettiin nimimuodossa "Lilanto".


title: Lilántion tasanko

text: Alueen nykyisin käsittävä Chalkídan kunnan osa Lilántian kunnallisyksikkö, entinen itsenäinen kunta, on saanut nimensä tasangosta.


title: Stand By

text: Stand By on Senitin esittämä kappale, joka edusti San Marinoa vuoden 2011 Eurovision laulukilpailussa Saksan Düsseldorfissa.


title: Stand By

text: Kappale kilpaili Euroviisujen ensimmäisessä semifinaalissa, jossa se sijoittui kuudenneksitoista ja täten karsiutui finaalista.


title: Limnákaro

text: Limnákaro () on pieni ylätasanko Lasíthi-vuoristossa Kreetan saaren itäosassa Kreikassa. Se sijaitsee Lasíthin ylätasangon eteläpuolella Díkti-vuoren Spáthin huipun juurella noin metrin korkeudella merenpinnasta laskettuna.


title: Limnákaro

text: Tasangolta saavat alkunsa monet seudun vaellus- ja kiipeilyreitit. Tasangon nähtävyyksiin kuuluu muun muassa Pyhän Hengen ("Ágio Pnéfma") kirkko, joka on rakennettu saaren toisella bysanttilaisella kaudella (n. 961–1204).


title: Francesco Fontana

text: Francesco Fontana (1580 – n. 1656) oli italialainen asianajaja (Napolin Yliopisto) ja tähtitieteilijä.


title: Francesco Fontana

text: Hän teki puupiirroksia Kuusta ja planeetoista kuten hän näki ne teleskooppinsa läpi. Vuonna 1646 hän julkaisi monet niistä hänen kirjassaan "Novae coelestium terrestriumq[ue] rerum observationes, et fortasse hactenus non vulgatae". Vuonna 1645, hän väitti nähneensä Venuksen kuun (Vuonna 1887 Paul Stroobant demonstroi että kaikki samanlaiset havainnot eivät osoittanut kuun olemassaoloa Venuksen ympärillä).


title: Francesco Fontana

text: Kuun kraatteri Fontana ja Marsin kraatteri Fontana nimettiin hänen mukaansa.


title: Francesco Fontana

text: Fontana myöskin väitti keksineensä mikroskoopin vuonna 1618, keskintö jolla on monta hakijaa kuten Cornelius Drebbel, Zacharias Jansen tai hänen isänsä Hans Martens, ja Galileo Galilei.


title: Parthénio

text: Parthénio (), antiikin Parthenion (, ), on vuori Peloponnesoksen niemimaalla Kreikassa. Sen korkeus on metriä.


title: Parthénio

text: Parthénio-vuori sijaitsee niemimaan itäosassa Argoliin ja Arkadian rajalla. Sen kautta kulkee sola, joka oli antiikin aikana merkittävä kulkutie Argoksesta Tegeaan. Vuori oli pyhitetty Pan-jumalalle. Sanansaattaja Feidippides kertoi kohdanneensa Panin vuorella oltuaan viemässä viestiä Ateenasta Spartaan hieman ennen Marathonin taistelua.


title: Härkävaunu

text: Härkävaunu tai karjavaunu on alun perin rahtivaunuksi suunniteltu, yleensä puinen junan vaunu. Härkävaunut olivat käytössä useissa maissa varsinkin toisen maailmansodan aikana, myös Suomessa. Niissä on kuljetettu myös ihmisiä tavallisimmin, vankeja taikka sotilaita.


title: Härkävaunu

text: Koska junavaunusta puuttuivat mukavuudet ja eräitä keskeisiä matkustamisen mukavuuteen liittyviä turvatekijöitä, ne olivat junaliikenteen onnettomuuksissa vaaralle hyvin alttiita. Erityisesti talvikautena vaunujen hiili- tai puukaminat saattoivat lisäksi sytyttää herkästi tulipalon, mikäli juna joutuu törmäykseen.


title: Revmatonísi

text: Revmatonísi (), myös "Boudariá" (Μπουδαριά) tai "Káto Nisí" (Κάτω Νησί), on pieni Kreikan saari, joka kuuluu Kykladien saariryhmään ja sijaitsee Egeanmeressä Pároksen ja Antíparoksen saarten välissä. Saarella ei ole vakinaista asutusta (vuonna 2011). Hallinnollisesti Revmatonísi kuuluu Antíparoksen kuntaan, Pároksen alueyksikköön ja Etelä-Egean saarten alueeseen.


title: Revmatonísi

text: Revmatonísi on Goulandríksen suvun yksityisomistuksessa Níkos Goulandríksen peruja. Antíparoksen saari sijaitsee Revmatonísin länsipuolella ja Páros itäpuolella. Antíparokselta nähtynä saari on Antíparoksen kylän eli Chóran edustalla ja Párokselta nähtynä Poúntan kylän edustalla. Saaren pohjoispuolella sijaitsee pieni Sáliagkoksen saari.


title: Xirovoúni (Epeiros)

text: Xirovoúni () eli Xerovoúni (Ξεροβούνι) on eteläiseen Píndos-vuoristoon kuuluva vuori Epeiroksessa luoteisessa Kreikassa. Sen korkeus on metriä.


title: Xirovoúni (Epeiros)

text: Xirovoúni sijaitsee Ártan, Ioánninan ja Prévezan alueyksiköiden rajalla.


title: Muotikuu

text: Muotikuu Oy on suomalainen naisten juhla- ja bisnesvaatteita suunnitteleva, valmistava ja myyvä yritys. Sillä on ollut kymmenen myymälää eri puolilla Suomea ja noin kymmenen hengen ompelimo Turussa. Yritys tunnetaan pääsuunnittelijansa Jaana Varkki-Terhon suunnittelemista uniikeista iltapuvuista, joista vuosittain kolmisenkymmentä nähdään Linnan juhlissa. Varkki-Terho on suunnitellut pukuja Linnan juhliin vuodesta 1992 ja ollut 2010-luvulla juhlien tuotteliain pukusuunnittelija. Myös Muotikuu Oy on perustettu 1992.


title: Muotikuu

text: Muotikuun myymälöitä oli alkuvuodesta 2018 kaksi Turussa ja yksi Helsingissä, Kuopiossa, Savonlinnassa ja Oulussa. Kesäkuussa 2018 yritys ilmoitti lopettavansa Turun ompelimon sekä outlet-myymälät Turussa ja Kuopiossa. Tämän jälkeen Muotikuulle jää kahdeksan myymälää ja 19 työntekijää. Myymälöissä myydään myös ulkomaisten valmistajien vaatteita, mutta noin 70 prosenttia liikevaihdosta tulee omasta tuotannosta.


title: Muotikuu

text: Jaana Varkki-Terho sai vuonna 2004 "Gloria"-lehden muotipalkinnon, ja vuonna 2016 hänet valittiin Yrittäjänaisten Keskusliiton valtakunnalliseksi Vuoden yrittäjänaiseksi.


title: Muotikuu

text: Vuonna 2017 Kuopion aluehallintovirasto tutki Muotikuun kahden entisen työntekijän syytöksiä kokemastaan häirinnästä ja kiusaamisesta ja antoi yritykselle toimintaohjeita. Tapaukseen liittyy myös poliisin esitutkinta työsyrjinnästä.


title: Kasvot ampuma-aukossa

text: Kasvot ampuma-aukossa (The Trojan horse, 1940) on Hammond Innesin kirjoittama jännitysromaani.


title: Kasvot ampuma-aukossa

text: Paul Severin on oikealta nimeltään Franz Schmidt; hän on Englantiin paennut Itävallan juutalainen insinööri. Natsit ajavat häntä takaa koska haluavat saada hänen keksimänsä uudentyyppisen lentokoneisiin sopivan dieselmoottorin piirustukset. Schmidtin tytär on jo Englannissa. Natsit lavastavat pakolaisen syylliseksi murhaan; tämä kääntyy tarinan kokijahahmon, asianajaja Andrew Kilmartinin puoleen ja luovuttaa tälle vihjeen siitä missä on täydet tiedot hänen tapauksestaan; hän sanoo viimeksi että avain on "RUNNELIN KEILAT".


title: Kasvot ampuma-aukossa

text: Tiedot on kätkettu kirjaan nimeltä "Kasvot ampuma-aukossa"; Kilmartin lukee teoksen ja löytää siitä luvun jossa kerrotaan kuinka sen päähenkilö paljasti salasanoman eräästä kirjasta jonka nimi oli "Itämainen keulakuva". Kilmartin ja hänen valokuvaajaystävänsä tekevät kokeen ja aivan oikein, kirjan tyhjillä loppusivuilla on ultraviolettivalossa näkyvä salaviesti. Kokeilemalla selviää että se oli tehty ns. Playfair-koodilla joka aukeaa helposti. Nyt tapahtumat alkavat vyöryä: Kilmartin joutuu natsiagenttien vangiksi mutta onnistuu pakenemaan holvista Lontoon viemäreihin. Hän yrittää soittaa poliisiystävälleen mutta saa todeta että häntä pidetään petkuttajana: eräältä rannalta on löydetty murskautunut auto jossa on ruumis - ja sen väitetään olevan Kilmartin; siis natseille tyypillinen petos.


title: Kasvot ampuma-aukossa

text: Pakolainen piiloutuu East Endin slummeihin ja monimutkaisen yrittämisen jälkeen hän pääsee erään lehtimiesystävänsä avulla tämän lehdistökorttia käyttäen pujahtamaan virallisesti Suomeen menossa olevaan ammuslaiva "Thirlmere"en. Laivassa on kansilastina torpedovene - jossa on Schmidtin moottori! Koko hanke onkin natsien juoni viedä kone maasta! Etevä ja yritteliäs Schmidt on pujahtanut laivan kokiksi ja vapauttaa vankeina olleet tyttärensä ja myös vankina olleen Kilmartinin valokuvaajaystävän; kunhan ammuslaivan aluevesirajalle saattanut brittiläinen hävittäjä on poistunut, natsit ottavat komennon aluksessa; hakaristilippu nousee mastoon - mutta saman tien Schmidt ja kumppanit avaavat tulen kannella olevan panssarivaunun tykillä; kunhan komentosilta on hajalla, syntyy neuvottelu; on jo kiire koska kaksi saksalaista hävittäjää lähestyy.


title: Kasvot ampuma-aukossa

text: Schmidt käskee laskea torpedoveneen veteen samalla puomilla jolla se oli nostettukin ja joukko pakenee aluksesta. Heidän poistuttuaan rahtilaivasta yllä lentänyt brittipommittaja tuhoaa "Thirlmere"n. Lisäksi paikalle kiitää Doverista kaksi brittiläistä hävittäjäalusta. Saksalaiset hävittäjät eivät saa torpedovenettä kiinni ja nopeasti se onkin kantaman ulkopuolella; natsit yrittävät kaikkensa tuhotakseen veneen lentokoneilla mutta brittihävittäjät ja lentolaivueet torjuvat heidät.


title: Kasvot ampuma-aukossa

text: Rannassa odottaakin arvovaltainen vastaanottokomitea; natsien valtava mielenkiinto koneeseen paljastaa sen todellisen merkityksen ja loppusanoissa annetan ymmärtää että lähiaikoina brittikoneet lentävät pommittamaan Saksaa juuri Schmidtin moottorin voimin.


title: Lazzarella

text: Lazzarella on Domenico Modugnon ja Riccardo Pazzaglian kirjoittama italialainen iskelmä vuodelta 1957. Aurelio Fierron esittämänä se sai toisen sijan viidensillä Festival della Canzone Napolitana -juhlilla Napolissa. Suomessa kappale tunnetaan Laila Kinnusen ensilevytyksenä vuodelta 1957. Suomenkieliset sanat siihen teki Sauvo Puhtila.


title: Lazzarella

text: ”Lazzarella” oli yksi 1950-luvun lopun italoiskelmäaallon levytyksistä, jolloin Suomessakin suosioon nousi monia italialaisia lauluja. Niiden tekstien asetelma oli lähes aina sama: mies on kiinnostunut nuoresta naisesta, mutta nainen ei miehestä. Toisen samantapaisen hitin ”Maruzzellan” tavoin ”Lazzarella” on kotoisin Napolista. Ari Poutiaisen mukaan Jaakko Salon sovitus Laila Kinnusen levytyksessä on alkuperäistä Aurelio Fierron levytystä jazzillisempi erityisesti puhaltimien käytön osalta.


title: Lazzarella

text: Kinnusen ohella laulua teki tuoreeltaan tunnetuksi Suomea kiertänyt italialaislaulaja Umberto Marcato. Pian laulun levytti moni muukin artisti Suomessa: Per-Erik Förars, Miliza Kiri, Kalevi Korpi, Olavi Virta ja Brita Wesander. Parikymmentä vuotta myöhemmin kappale nousi taas levylaulajien ohjelmistoon, kun oman versionsa siitä julkaisivat Eino Grön (1979),Kai Lind (1975), Vieno Kekkonen (1979), Raija Ruuska (1978) ja Reijo Taipale (1977). Sitä levytettiin Suomessa vielä 1980- ja 1990-luvuillakin.


title: Villa del Balbianello

text: Villa del Balbianello on Comojärven rannalla Italiassa sijaitseva huvila. Se sijaitsee Tremezzinan kunnassa olevassa Lennon kylässä.


title: Villa del Balbianello

text: Villa del Balbianello on valmistunut vuonna 1787, ja sen rakennutti kardinaali Angelo Maria Durini entisen fransiskaaniluostarin paikalle. Kardinaalin kuoltua huvilan peri hänen pojanpoikansa kreivi Luigi Porro Lambertenghi. Sittemmin huvilan osti markiisi Giuseppe Arconati Visconti, jonka luona vierailivat runoilijat Alessandro Manzoni, Giovanni Berchet ja Giuseppe Giusti. Markiisin poika Gianmartino Arconati Visconti teki parannuksia huvilan puutarhoihin ja loggiaan. Perheen varallisuus kuitenkin hupeni ja vuonna 1919 Villa del Balbianellon osti amerikkalainen sotilas ja liikemies Butler Ames, joka myös palautti huvilan alkuperäiseen loistoonsa. Hänen perillisensä lahjoittivat huvilan vuonna 1974 kuuluisalle italialaiselle yrittäjälle ja tutkimusmatkailijalle Guido Monzinolle. Hän sisusti huvilan retkillään hankkimilla esineillä. Vuonna 1988 Monzino kuoli iilman perillisiä ja hän lahjoitti Villa del Balbianellon Italian ympäristörahastolle Fondo Ambiente Italianolle (FAI).


title: Villa del Balbianello

text: Nykyään huvila ja sen puutarha ovat yleisölle avoinna. Huvila on myös suosittu häidenpitopaikka, ja se oli monen suomalaisen seurapiiriartikkelin aiheena Kiira Korven mentyä siellä naimisiin vuonna 2018. Lisäksi huvilassa on filmattu elokuvia kuten Casino Royale ja .


title: San Marinon rautatieasema

text: San Marinon rautatieasema oli kapearaiteisen Rimini–San Marino-radan pääteasema San Marinon kaupungissa. Se oli käytössä vuosina 1932–1944.


title: San Marinon rautatieasema

text: Ratalinjan rakennustyöt alkoivat 3. joulukuuta 1928 San Marinon aseman peruskiven muuraamisella. Peruskiven sisään oli laitettu viestikäärö, hopeaa ja kymmenen liiran kolikko vuodelta 1883. Linjan avajaisjuhlallisuuksia vietettiin Doganan asemalla 12. kesäkuuta 1932, ja liikenne San Marinon asemalta alkoi seuraavana päivänä. Ensimmäisen luokan lippu San Marinon ja Riminin välillä maksoi 12,40 liiraa ja kolmannen luokan lippu 7,50 liiraa. Matka kesti tunnin ja seitsemän minuuttia, ja junat laskeutuivat 642,8 metristä kolmeen metriin merenpinnan yläpuolella.


title: San Marinon rautatieasema

text: Liikenne San Marinon asemalta loppui 26. kesäkuuta 1944, kun toisen maailmansodan liittoutuneet pommittivat San Marinoa niin, että rata ja sähköverkko kärsivät vaurioita. Liikenne radalla jatkui kuitenkin 11. heinäkuuta asti Domagnanon ja Riminin välillä, minkä jälkeen rata suljettiin.


title: San Marinon rautatieasema

text: San Marinon asema on sittemmin purettu, ja sen tilalla on pysäköintialue. Entisen aseman lähellä avattiin 21. heinäkuuta 2012 liikenteelle noin 800 metrin pätkä kunnostettua rataa, jolla liikennöi entisöity juna. Radan avaamista liikenteelle Borgo Maggioreen, seuraavalle asemalle asti, on suunniteltu.


title: Quinn Hughes

text: Quinton Hughes (s. 14. lokakuuta 1999 Orlando, Florida, Yhdysvallat) on yhdysvaltalainen jääkiekkopuolustaja, joka pelaa Michiganin yliopistojoukkueessa. Vancouver Canucks varasi hänet ensimmäisellä kierroksella koko NHL:n varaustilaisuuden seitsemäntenä pelaajana kesällä .


title: Quinn Hughes

text: Elite Prospects -sivuston Curtis Joen mukaan Hughes on erittäin lahjakas puolustaja, joka erottuu luistelullaan ja fiksuilla ratkaisuillaan. Hän pitää kiekkoa hyvin laskelmoivasti ja on myös hyvin perehtynyt viemään kiekottomana tilaa ja aikaa vastustajilta. Joen mukaan Hughes erottuu myös muista puolustajista luovuudellaan ja visiollaan. Hän on aktiivinen molempiin suuntiin ja Joen mukaan kaiken kaikkiaan kokonaisvaltainen puolustaja, joka osaa avata peliä hyvin.


title: Quinn Hughes

text: Myös NHL:n suomenkielisen sivuston pelaajaesittelyn mukaan Hughes häikäisee ennen kaikkea luistelullaan. Hughesia Yhdysvaltain alle 20-vuotiaiden maajoukkueessa valmentanut Bob Motzko on luonnehtinut häntä seuraavasti:


title: Quinn Hughes

text: Hughes syntyi Yhdysvaltain Floridan Orlandossa, mutta vietti suurimman osan lapsuudestaan Kanadan Ontarion Torontossa, jonne hän muutti perheineen Hughesin isän Jimin siirryttyä valmentajaksi NHL-joukkue Toronto Maple Leafsin organisaatioon. Hughes vietti siellä myös suurimman osan juniorivuosistaan. Hän pelasi 13-vuotiaaksi asti hyökkäjän pelipaikalla, jonka jälkeen Hughes siirtyi puolustajaksi. Hän pelasi kauden 2014–2015 pääosin Toronto Marlborosin AAA-junioreissa, joiden varakapteenina Hughes toimi. Hän voitti sekä GTMMHL Scotiabankin mestaruuden että OHL Cupin. Hughes pelasi kauden aikana myös yhden ottelun OJHL-junioriliigan St. Michael's Buzzersissa.


title: Quinn Hughes

text: Sarnia Sting varasi Hughesin 49. pelaajana OHL:n varaustilaisuudessa 2015, mutta hän ei kuitenkaan siirtynyt CHL:ään, jotta Hughes voisi jatkossa pelata Yhdysvaltain yliopistosarjoissa. Hän pelasi kaksi seuraavaa kautta Yhdysvaltain maajoukkueen kehitysohjelman mukana pelaten mm. USHL-junioriliigaa, jonka toiseen tähdistökentälliseen Hughes valittiin kauden 2016–2017 päätteeksi.


title: Quinn Hughes

text: Kaudeksi 2017–2018 Hughes siirtyi Michiganin yliopistojoukkueeseen. Hän oli joukkueen tehokkain puolustaja, toiseksi paras syöttäjä ja kolmanneksi paras pistemies tehoilla 5+24=29. Hughesista tuli Michiganin yliopistojoukkueen historian eniten syöttöpisteitä tehnyt "freshman" -puolustaja. Hänet valittiin kauden päätteeksi B1G:n toiseen tähdistökentälliseen ja tulokkaiden tähdistökentälliseen. Hughes pelasi kauden aikana myös CCM/USA Hockey All-American Prospects Gamessa.


title: Quinn Hughes

text: Vancouver Canucks varasi Hughesin ensimmäisellä kierroksella koko NHL:n varaustilaisuuden seitsemäntenä pelaajana kesällä . Hän oli varaustilaisuuden pienimmällä numerolla varattu pohjoisamerikkalaispuolustaja.


title: Quinn Hughes

text: Hughes edusti Yhdysvaltoja MM-kilpailuissa vuonna 2018, jolloin hän voitti pronssia. Hughes pelasi turnauksessa jo ennen NHL-varausikäänsä ollessaan vain 18-vuotias. Hän pelasi myös alle 20-vuotiaiden MM-kilpailuissa vuosina 2018 ja 2019, joista jälkimmäinen turnaus päättyi hopeaan ja ensimmäinen pronssiin. Hughes toimi vuoden 2019 turnauksessa Yhdysvaltain varakapteenina.


title: Quinn Hughes

text: Hughes pelasi myös alle 18-vuotiaiden MM-kilpailuissa vuonna 2017, jolloin hän voitti maailmanmestaruuden. Valmennus valitsi Hughesin Yhdysvaltain turnauksen yhdeksi kolmesta parhaasta pelaajasta. Hänet valittiin myös Ruotsia vastaan pelatun välieräottelun päätteeksi joukkueensa ottelun parhaaksi pelaajaksi.


title: Quinn Hughes

text: Hughes pelasi myös World U-17 Hockey Challengessa vuonna 2015, jolloin hän oli Yhdysvaltain paras syöttäjä ja toiseksi paras pistemies Scott Reedyn jälkeen tehoilla 1+5=6. Hughes oli koko turnauksen tehokkain puolustaja Canada Whiten Evan Bouchardin kanssa.


title: Quinn Hughes

text: Hughesin pikkuveljet Jack ja Luke pelaavat myös jääkiekkoa. Heistä Jack pelaa hyökkääjänä Yhdysvaltain maajoukkueen kehitysohjelman mukana ja häntä on pidetty jopa suosikkina . Luke pelaa puolestaan puolustajana Little Ceasarsin AAA-tason juniorijoukkueessa. Veljesten isä Jim Hughes pelasi omalla urallaan kaksi ottelua ammattilaisena, mutta hän on luonut uran valmentajana mm. apuvalmentajana NHL-tasolla sekä päävalmentajana KHL:ssä ja AHL:ssä. Nykyään Jim työskentelee NHL-joukkue Toronto Maple Leafsin organisaatiossa pelaajatuotantopuolella. Quinnin äiti Ellen Weinberg-Hughes oli aikanaan menestynyt yliopistourheilija niin lacrossessa, jääkiekossa kuin jalkapallossakin. Hän oli voittamassa jääkiekossa naisten MM-hopeaa vuonna 1992. Myös Quinn Hughesin setä Marty sekä serkku Teddy Doherty ovat pelanneet jääkiekkoa.


title: Luminurmikka

text: Luminurmikka eli lapinnurmikka ("Poa arctica") on heinäkasvien (Poaceae) heimoon ja nurmikoiden ("Poa") sukuun kuuluva kasvilaji. Se on monivuotinen ja yleisesti ottaen matalakasvuinen heinälaji, joka lisääntyy joko kokonaan tai osittain apomiktisesti. Luminurmikasta voidaan erottaa useita eri alalajeja. Muista nurmikkalajeista luminurmikka muistuttaa eniten niittynurmikkaa ("Poa pratensis").


title: Luminurmikka

text: Luminurmikka kasvaa 30 senttimetriä korkeaksi ja muodostaa maanalaisia rönsyjä. Varret ovat pyöreitä ja kasvavat joko yksittäin tai mättäinä. Lehdet ovat 1–2 mm leveitä, melko lyhyitä ja tummanvihreitä. Kieleke on noin 2 mm pitkä. Luminurmikan kukinto on harvatähkyläinen röyhy, jonka haarat ovat sileitä tai hieman karheita. Tähkylät ovat usein tummanpunavioletteja, ja niissä on kahdesta neljään kukkaa. Ulkohelpeet ovat melko leveitä sekä tylppäkärkisiä ja niissä on epätyypillinen suonitus. Ulkohelpeiden etuosissa on pilkkuja ja tyvillä suoria silkkimäisiä karvoja. Luminurmikka kukkii heinä–elokuussa.


title: Luminurmikka

text: Luminurmikka kasvaa suurtunturialueilla sekä kuivilla että kosteilla, mutta usein kalkkipitoisilla kasvupaikoilla. Luminurmikkaa tavataan tunturiniityillä, vuotomaa-alueilta, lapinvuokkonummilta sekä rannoilta. Suomessa luminurmikkaa tavataan lähinnä vain Käsivarren Lapin pohjoisosista, mutta havaintoja luminurmikasta on tehty Enontekiön lisäksi myös Utsjoen ja Inarin kuntien alueilta.


title: Tukahduttava vaikutus

text: Tukahduttava vaikutus, hyytävä vaikutus tai pelotevaikutus on oikeudellisia tai hallinnollisia toimenpiteitä, joilla on mielipiteenilmaisua rajoittavia vaikutuksia. Esteet voivat tulla julkiselta ja/tai yksityiseltä taholta ja niillä pyritään rajoittamaan sanavapautta. Ilmiö tekee hallaa toimittajien, älymystön ja aktivistien tekemälle työlle. Esimerkiksi epämääräiseksi europarlamentissa mielletty ehdotus "julkiseen yllytykseen terrorismiin" kriminalisoimiseksi tulkittiin sanavapautta tukahduttavaksi vähintään yhden europarlamentaarikon taholta. Myös muilla elämän osa-alueilla esiintyy tukahduttavaa vaikutusta. Muun muassa perusoikeusvirasto totesi homoseksuaalisuuden edistämisen tai levittämisen kieltämisen lamaannuttavan vapaata ilmaisua ja keskustelua.


title: Mustia ruusuja

text: Mustia ruusuja on suomalaisen Neljä Ruusua -yhtyeen 15. studioalbumi, joka julkaistiin 8. kesäkuuta 2018. Levyn on tuottanut Mikko Tamminen. Yhtyeen oli määrä julkaista albumi vuonna 2017, muttei ehtinyt saada tarpeeksi kappaleita ajoissa valmiiksi. Täten laulaja Ilkka Alanko ehdotti, että albumi julkaistaisiin kahdessa osassa. "Mustia ruusuja – Osa I" julkaistiin 27. lokakuuta 2017. "Osa II" julkaistiin 8. kesäkuuta 2018, jolloin levy julkaistiin myös kokonaisuudessaan fyysisessä muodossa. Albumi nousi julkaisuviikollaan Suomen virallisen albumilistan sijalle 12. Fyysisellä albumilistalla levy nousi sijalle neljä.


title: Mustia ruusuja

text: ”Sähkökitara” julkaistiin albumin ensimmäisenä singlenä, ja se nousi radiosoittolistan sijalle 49. Levyn nimikkokappale kapusi radiolistan toiselle sijalle ja kolmas single ”Älä luovuta (Noli cedere)” sijalle 11. Albumin CD-painos sisältää myös vuonna 2016 julkaistun ”Saaronin lilja” -singlen, joka nousi radiolistan sijalle 40.


title: Mustia ruusuja

text: Kaikki san. Ilkka Alanko sekä säv. ja sov. Kode Koistinen.


title: Mustia ruusuja

text: Helsingin Sanomien Jarkko Jokelainen kuvaili "Mustia ruusuja" tutuksi ”mutta yhtä varmasti toimivaksi”. Hän kehui yhtyeen ”hittivainun” olevan edelleen tallella ja totesi, että ”albumi ei varsinaisesti pääse yllättämään, mikä ei ole yksiselitteisesti heikkous”. Soundin Pertti Ojala nosti "Mustia ruusuja" yhdeksi yhtyeen parhaista levyistä. Hän kuvaili albumin pursuavan ”elinvoimaa”, joka on samalla ”yhtenäinen kokoelma laadukkaita popin ja rockin häilyvällä raja-aidalla tasapainottelevia biisejä”.


title: Mustia ruusuja

text: Neljä Ruusua


title: Mustia ruusuja

text:
Muut soittajat
Tuotanto


title: Vain elämää (9. tuotantokausi)

text: "Vain elämää" -sarjan yhdeksäs tuotantokausi esitetään Nelosella syksyllä 2018. Sen kuvaukset alkoivat Hirvensalmen Satulinnassa 5. kesäkuuta 2018. Kauden artistit ovat Ellinoora, Evelina, Tuure Kilpeläinen, Anne Mattila, Pyhimys, Pepe Willberg ja Lauri Ylönen.


title: Alessandro Abbio

text: Alessandro Abbio (s. 13. maaliskuuta 1971 Racconigi) on italialainen kilpauransa päättänyt koripalloilija.


title: Alessandro Abbio

text: Takamiehenä pelannut Abbio voitti urallaan muun muassa Italian mestaruuden vuosina 1995, 1998 ja 2001, Italian cup-mestaruuden vuosina 1997, 1999, 2001 ja 2002 ja Euroliigan mestaruuden vuosina 1998 ja 2001. Vuonna 1995 Abbio voitti Italian supercupin, ja hänet valittiin sen arvokkaimmaksi pelaajaksi.


title: Alessandro Abbio

text: Abbio kuului Italian miesten maajoukkueseen sen voittaessa Euroopan mestaruuden Ranskassa 1999 ja EM-hopeaa Espanjassa 1997. Hän edusti Italiaa myös Sydneyn kesäolympialaisissa 2000, missä Italia oli viides, vuoden 1998 MM-kilpailuissa ja vuoden 1995 EM-kilpailuissa. Hän edusti menestyksekkäästi myös Italian nuorisomaajoukkueita.


title: Carlton Myers

text: Carlton Ettore Francesco Myers (s. 30. maaliskuuta 1971 Lontoo, Yhdistynyt kuningaskunta) on italialainen kilpauransa päättänyt koripalloilija.


title: Carlton Myers

text: Takamiehenä pelannut Myers voitti urallaan muun muassa Italian mestaruuden vuonna 2000, Italian cup-mestaruuden vuonna 1998 ja Italian supercup-mestaruuden vuosina 1998 ja 2004. Vuosina 1994 ja 1997 hänet valittiin Italian pääsarjan arvokkaimmaksi pelaajaksi ja vuonna 2000 Italian cupin arvokkaimmaksi pelaajaksi.


title: Carlton Myers

text: Myers kuului Italian miesten maajoukkueseen sen voittaessa Euroopan mestaruuden Ranskassa 1999 ja EM-hopeaa Espanjassa 1997. Hän edusti Italiaa myös Sydneyn kesäolympialaisissa 2000, missä Italia oli viides, vuoden 1998 MM-kilpailuissa ja vuoden 1993 EM-kilpailuissa.


title: Asterix ja Caesarin papyrus

text: Asterix ja Caesarin papurys () on "Asterix seikkailee" -sarjan 36. albumi. Sen on käsikirjoittanut Jean-Yves Ferri ja kuvittanut Didier Conrad.


title: Jean-Yves Ferri

text: Jean-Yves Ferri (s. 20. huhtikuuta 1959) on ranskalainen sarjakuvataiteilija. Hän on työstänyt uransa aikana useita ranskankielisiä sarjakuvia. Vuonna 2012 hän aloitti "Asterix seikkailee" -sarjakuvan uutena käsikirjoittajana, kun sarjan alkuperäinen tekijä Albert Uderzo ilmoitti jäävänsä eläkkeelle. Asterixin kuvittajaksi Uderzo valitsi Didier Conradin. Ferrin ja Conradin ensimmäinen Asterix -albumi, "Asterix ja piktit", julkaistiin lokakuussa 2013. Tähän mennessä kaksikko on julkaissut yhteensä kolme Asterix -albumia.


title: Didier Conrad

text: Didier Conrad (s. 6. toukokuuta 1959) on ranskalainen sarjakuvataiteilija. Hän on toiminut "Asterix seikkailee" -sarjakuvan kuvittajana vuodesta 2012. Hänet valitsi tehtävään sarjakuvan alkuperäinen kuvittaja Albert Uderzo, joka ilmoitti eläköitymisestään edellisenä vuonna. Käsikirjoittajaksi Uderzo valitsi Jean-Yves Ferrin. Conrad ja Ferri julkaisivat ensimmäisen albuminsa "Asterix ja piktit" lokakuussa 2013. Tähän mennessä he ovat julkaisseet yhteensä kolme "Asterix seikkailee" -sarjan albumia.


title: Lesothon valtionkirjasto ja -arkisto

text: Lesothon valtionkirjasto ja -arkisto () on Lesothon pääkaupungissa Maserussa toimiva, vuonna 2006 perustettu valtionlaitos. Se hoitaa Lesoton kuningaskunnan kansalliskirjaston ja -arkiston tehtäviä. Hallinnollisestilaitos toimii maansa Turismi-, ympäristö- ja kulttuuriministeriön alaisuudessa. Lesothon valtionkirjaston ja -arkiston johtajana toimii Motlalepula Lethibelane.


title: Lesothon valtionkirjasto ja -arkisto

text: Lesoton kansallinen kirjastopalvelu () perustettiin vuonna 1976 Britannian kehitysavun tuella. Kirjastolle perustettiin sivutoimipisteitä useille alueille ja sen käytössä oli liikkuva kirjastoyksikkö. 1990-luvun lopulla kirjaston tilanne heikkeni merkittävästi kehitysapurahoituksen lakattua ja maan hallituksen organisoitua kirjastopalvelun maan kulttuurihallinnon alaisuteen. Kansalliskirjaston päärakennuksen kunto heikkeni niin, että rakennus päätettiin purkaa. Vuosina 2002-2006 kansalliskirjaston toiminta lakkasi; samaan aikaan kiinalaisten rahoittamana rakennettiin uutta kansalliskirjastorakennusta. Huhtikuussa 2006 uusi päärakennus vihittiin käyttöön. Samalla kansalliskirjaston asema kohotettiin itsenäisemmäksi maan kulttuurihallinnosta. Kansalliskirjastolle nimitettiin uusi johtaja ja laitokseen, saman katon alle yhdistettiin vuonna 1958 alkujaan nimellä "Basutoland Authorities" alkunsa saanut kuningaskunnan kansallisarkisto. Laitoksen kansalliskirjasto raportoi olevansa sivutoimipisteen välityksellä läsnä kahdeksassa maan kymmenestä alueesta.


title: Lesothon valtionkirjasto ja -arkisto

text: Aikuisten, yli 15-vuotiaiden lesotholaisten lukutaito oli YK:n kehitysohjelma UNEPin mukaan 79,4 prosenttia vuonna 2015.


title: Rodolphe Mathieu

text: Joseph Rodolphe Mathieu (10. heinäkuuta 1890 Grondines – 29. kesäkuuta 1962 Montreal) oli kanadalainen säveltäjä ja pianisti. Hän muutti Montrealiin 16-vuotiaana ja opiskeli vuosina 1906–1908 pianonsoittoa Alphonse Martinin sekä laulua Céline Marierin johdolla. Hän omisti ensimmäisen merkittävän teoksensa ("Le poème de la mer" kuorolle, 1908) Marierille. Marier tutustutti Mathieun Alfred La Libertén, joka johdatti hänet Aleksandr Skrjabinin teosten pariin. Skrjabinin vaikutteet ovatkin nähtävillä muiden muassa Mathieun pianoteoksissa "Chevauchée" (1911) ja "Sonaatti" (1927).


title: Rodolphe Mathieu

text: Vuonna 1907 Mathieu sai nimityksen St-Jean-Berchmans-kirkon urkuriksi. Hän aloitti samoihin aikoihin pianonsoiton, solmisaation, harmonian ja kontrapunktin opettamisen. Useat hänen oppilaistaan voittivat Prix d'Europen; näihin lukeutuivat Jean Dansereau, Wilfrid Pelletier, Ruth Pryce ja Auguste Descarries. Alexis Contantin johdolla opiskelun myötä noin vuonna 1910 Mathieu suuntautui sävellykseen. Hänen laulunsa "Un peu d'ombre" (1913) esitti vuonna 1924 Marguerite Bériza Pariisissa ja myöhemmin Sarah Fischer Lontoossa. Pianisti Léo-Pol Morin otti ohjelmistoonsa Mathieun teokset "Chevauchée" ja "Kolme preludia".


title: Rodolphe Mathieu

text: Mathieu lähti Pariisiin vuonna 1920. Albert Rousselin neuvosta hän meni opiskelemaan Schola Cantorumiin sävellystä Vincent d'Indyn ja orkestraatiota Louis Aubertin johdolla. Hän sai myös Collège de Francessa orkesterinjohdon opetusta Vladimir Golschmannilta ja psykologian opetusta Pierre Janetilta. Näihin aikoihin Mathieu sävelsi eräät huomattavimmista teoksistaan: jousikvarteton, trion, "Monologeja" viululle sekä "Dialogeja" viululle ja sellolle. Vuonna 1923 Mathieu sai ensimmäisenä säveltäjänä lahjoituksen Québecin hallitukselta ja kykeni siten pidentämään oleskeluaan ulkomailla.


title: Rodolphe Mathieu

text: Mathieu palasi Montrealiin vuonna 1927 ja työskenteli pedagogisissa tehtävissä. Hän perusti Kanadan musiikki-instituutin vuonna 1929. Hänen moniin oppilaisiinsa lukeutuivat Fleurette Beauchamp, Lydia Boucher, Pierre Brabant, Paul Lachapelle, Raymond Lévesque ja Cécile Préfontaine. Vuonna 1930 Mathieu ryhtyi järjestämään kuukausittaista Soirées Mathieu -konserttisarjaa, joka jatkui vuoteen 1952.


title: Rodolphe Mathieu

text: Vuoden 1934 jälkeen Mathieu omisti suurimman osan ajastaan opettamiselle ja poikansa André Mathieun uran edistämiselle.


title: Helena Åhman

text: Helena Åhman (s. Pori) on suomalainen tieto- ja dekkarikirjailija ja yrittäjä, joka on väitellyt työpsykologiasta tekniikan tohtoriksi


title: Helena Åhman

text: Åhman on koulutukseltaan tekniikan tohtori, kasvatustieteiden maisteri ja luokanopettaja. Hän väitteli työpsykologiasta Teknillisessä korkeakoulussa tuotantotalouden osastolla vuonna 2003, hänen väitöskirjansa nimi on "Oman mielen johtaminen : näkemyksiä ja kokemuksia yksilön menestymisestä postmodernissa organisaatiossa". Hänellä on myös suggestoterapeutin koulutus ja hän on opiskellut neurojohtamista Middlesex Universityssä.


title: Helena Åhman

text: Åhman on työskennellyt pitkään rekrytointikonsulttina ja johdon konsulttina muun muassa Nokialla, Mercuri Urvalissa ja Tampereen kaupungilla. Hän perusti johtoryhmien ja yritysjohtajien aivokapasiteetin hyödyntämiseen erikoistuneen Hunting Minds -yrityksensä vuonna 2004.


title: Helena Åhman

text: Åhmanin kirjat käsittelevät muun muassa johtamista ja henkistä kestävyyttä. Hän on myös kuvittanut kirjojaan.Åhmanin ensimmäinen romaani "Vallan varjo" ilmestyi syyskuussa 2016. Se on liike-elämään sijoittuva rikosromaani, joka levittää ymmärrystä vallasta ja ihmismielestä. Kirjan on julkaissut Suomen Liikekirjat. Åhman asuu Helsingissä ja hän harrastaa ja opiskelee valokuvausta vuosittain Italiassa ja Yhdysvalloissa.


title: Tähdet, tähdet (kappale)

text: Tähdet, tähdet on Rauli ”Badding” Somerjoen säveltämä ja sanoittama iskelmä vuodelta 1983. Se on Somerjoen toiseksi viimeiseksi jääneen albumin "Tähdet, tähdet" nimikappale.


title: Tähdet, tähdet (kappale)

text: Somerjoki on kertonut vuoden 1985 radiohaastattelussa omakohtaisen kappaleen syntyneen tilanteessa, jossa tyttöystävä oli jättänyt hänet: ”Sitte se vaan yks kaks tuli se melodia mun päähän ja suurin piirtein sanatkin, jotka tietenkin muokkasin sitten sopivaan asuun. Se on ollu mulle yks vaikuttavimpia hommia miten itsestään syntyy. Ja sitä paitsi se melodia on kaunis. Sanat nyt on aika tylyt. Suoraan sanoen joo.”


title: Tähdet, tähdet (kappale)

text: Laulu on antanut nimensä Somerjoen albumin lisäksi muun muassa Somerjoen elämästä kertovalle musikaalille, jonka on kirjoittanut Marianne Tikkanen. Vuonna 2005 kantaesitetty musikaali on ollut monien kesäteatterien ohjelmistossa. "Tähdet, tähdet" oli myös MTV:n vuosina 2014–2017 esitetyn esiintymiskilpailuohjelman nimi. Waltari on coveroinut kappaleen englanniksi vuonna 1997 julkaistulla Space Avenue -albumillaan nimellä ”Stars”


title: Muistan kesän

text: Muistan kesän on Rauno Lehtisen säveltämä ja sanoittama musiikkikappale vuoden 1968 romanttisesta komediasta "Vain neljä kertaa" (ohj. Aito Mäkinen ja Virke Lehtinen). Laulu muistetaan myös sanoituksessa toistuvista fraaseista ”Kesä jonka kerran elää saan” ja ”Kesä jonka kerran kadotin”. Elokuvan ääniraidalla kappaleen esittävät Kai Hyttinen ja Rauno Lehtisen studio-orkesteri, ja äänitys julkaistiin samana vuonna myös singlenä Philips-levymerkillä, B-puolellaan käännösiskelmä ”Ei tunnu missään”.


title: Muistan kesän

text: Kappaleen ovat levyttäneet myös Tauski Peltonen (1993), Jorma Kääriäinen (1996) ja instrumentaaliversioina Soitinyhtye Liisa (1970) ja Agents (1990).


title: Muistan kesän

text: Lehtisen musiikkia analysoinut Juha Henriksson kirjoittaa kappaleen A-osan olevan hyvä esimerkki siitä, miten ammattitaitoinen säveltäjä osaa toiston ja kehittelyn avulla rakentaa lyhyestä melodia-aiheesta laajempia rakenteita. Alkuperäislevytyksen piccolotrumpetilla soitettu väliosa tuo hänen mieleensä vuotta aiemmin julkaistun The Beatlesin ”Penny Lanen”, ja melodian loppuosan synkopoidut kohdat muistuttavat Burt Bacharachin 1960-luvun hittisävelmiä. Duuriin sävelletyn kappaleen tekstissä muistellaan kesällä koettua nuoruuden rakkautta posiitivisemmin kuin yleensä suomalaisissa molli-iskelmissä.


title: New Yorkin pormestari

text: New Yorkin kaupungin pormestari (engl. "Mayor of the City of New York") on New York Cityn hallituksen päämies. Pormestarin toimisto vastaa kaikista kaupungin palveluista, julkisista kiinteistöistä, poliisista, palontorjunnasta ja suurimmasta osasta julkisista virastoista. Hänen työnsä on myös vahvistaa kaikki kaupungin, osavaltion ja liittovaltio lait. Pormestarin toimisto sijaitsee New Yorkin kaupungintalolla ja virka-asuntona toimii Gracien kartano.


title: Kate Spade

text: Kate Spade, oik. Kate Valentine, alk. Katherine Noel Brosnahan (24. joulukuuta 1962 Kansas City, Missouri, Yhdysvallat – 5. kesäkuuta 2018 New York, New Yorkin osavaltio, Yhdysvallat), oli yhdysvaltalainen muotisuunnittelija. Hänen tunnetuimpia tuotteitaan ovat käsilaukut. Kate Spade -merkille suunniteltiin myös vaatteita, koruja ja tuoksuja. Spade myi miehensä Andy Spaden kanssa osuutensa yrityksestä 2000-luvulla.


title: Kate Spade

text: Spade teki itsemurhan.


title: Butyynidioli

text: Butyynidioli eli 1,4-butyynidioli (CHO) on tyydyttymättömiin dioleihin eli dialkoholeihin kuuluva orgaaninen yhdiste. Sitä käytetään muiden orgaanisten yhdisteiden valmistukseen ja apuaineena metallurgiassa.


title: Butyynidioli

text: Huoneenlämpötilassa butyynidioli on väritöntä tai kellertävää kiteistä ainetta. Yhdisteen alkeiskoppi on ortorombinen. Butyynidioli liukenee erittäin hyvin veteen ja poolisiin orgaanisiin liuottimiin esimerkiksi etanoliin. Poolittomiin orgaanisiin liuottimiin kuten dietyylieetteriin se ei juurikaan liukene. Butyynidioli reagoi tavanomaisten alkoholien ja alkyynien tavoin. Yhdiste muodostaa estereitä reagoidessaan karboksyylihappojen kanssa. Se voidaan hapettaa butyynidialdehydiksi tai butyynidikarboksyylihapoksi ja kolmoissidos voidaan pelkistää vedyttämällä kaksois- tai yksöissidokseksi. Butyynidioli muodostaa hitaasti polymeerejä. Yhdiste on ärsyttävää ja vaikuttaa ihoon, silmiin ja hengitysteihin. Yhdiste on lievästi myrkyllistä maksalle, munuaisille ja verelle..


title: Butyynidioli

text: Butyynidiolia valmistetaan formaldehydin ja etyynin välisellä reaktiolla 90–100 °C:n lämpötilassa ja noin 5–6 ilmakehän paineessa. Katalyyttinä reaktiossa käytetään kupari(II)oksidin ja vismuttioksidin seosta, josta reaktio-olosuhteissa muodostuu varsinaisena katalyyttinä toimiva kupariasetylidi. Reaktiossa muodostuu sivutuotteena lisäksi propargyylialkoholia. Butyynidioli puhdistetaan tislaamalla alhaisessa paineessa.


title: Butyynidioli

text: Tuotetusta butyynidiolista suurin osa pelkistetään 1,4-butaanidioliksi tai buteenidioliksi. Siitä voidaan myös valmistaa rikkaruohomyrkyyjä ja palonestoaineita. Butyynidiolia käytetään teräksen valmistuksessa, apuaineena päällystettäessä metalleja elektrolyyttisesti nikkelillä tai kuparilla ja korroorionestoaineena.